Pakar ekonomi sanggah syor Asyraf Wajdi BNM beli aset KWSP

Seorang pakar ekonomi menyanggah syor Ketua Pemuda UMNO Datuk Asyraf Wajdi Dusuki yang menyatakan kerajaan boleh mengarahkan Bank Negara (BNM) membeli aset Kumpulan Wang Simpanan Pekerja (KWSP) yang hendak dicairkan.

Sebaliknya, penganalisis ekonomi Putra Business School Prof Madya Dr Ahmed Razman Abdul Latiff berkata kaedah menjual aset pelaburan luar negara dan mengurangkan pelaburannya di peringkat domestik adalah lebih sesuai bagi menampung potensi pengeluaran yang banyak oleh pencarum.

Memetik laporan Bernama beliau berkata langkah meningkatkan kecairan itu juga tidak perlu melibatkan Bank Negara Malaysia (BNM) untuk mewujudkan rizab tertentu ataupun mencetak lebih banyak wang.

“Walaupun ia tidak memberi impak kepada KWSP dan rakyat secara keseluruhan, namun ia akan memberi beban kepada BNM dan lari maksud atau objektif sebenar BNM,” katanya.

Sebelum ini, Asyraf Wajdi yang menyatakan KWSP tidak perlu menjual aset kewangan pegangannya dan sebaliknya kerajaan mempunyai kuasa bagi mengarahkan BNM untuk membeli aset kewangan KWSP yang ingin dicairkan.

“Apabila Dr Asyraf menyatakan bahawa KWSP tidak perlu berbuat demikian, hanya menyerahkan aset mereka kepada BNM dan mewujudkan satu rizab baharu, saya lihat ini adalah salah faham di pihak beliau,” katanya.

Ahmed Razman berkata, BNM telah banyak membantu kerajaan dari segi pembelian bon Malaysia dan juga memberi pinjaman kepada SME Bank untuk membantu pengusaha kecil dan sederhana serta memberikan dividen kepada kerajaan.

“Semua yang dilakukan oleh BNM itu akan mewujudkan penambahan mata wang dalam pasaran.

“Oleh itu, jika Dr Asyraf mengesyorkan pengambilan alih aset KWSP oleh BNM, benda yang sama akan berlaku iaitu bank pusat akan mencetak wang dan menambahkan mata wang dalam pasaran,” jelasnya.

Beliau menambah, walaupun ia tidak memberi impak terhadap inflasi atau harga barangan kerana wang cetakan ini hanya berjumlah kira-kira enam peratus daripada kesemua kredit dalam pasaran, namun apabila BNM mencetak lebih banyak wang bagi tujuan mengambil alih aset daripada KWSP, ia akan memberikan beban liabiliti kepada bank pusat.

“Saya lihat pandangan beliau bahawa ia sekadar ‘accounting entry’ dan tidak melibatkan kos tambahan kepada BNM itu tidak benar,” katanya.

Pada Isnin lepas, Menteri Kewangan Tengku Datuk Seri Zafrul Aziz berkata KWSP perlu mengambil tindakan seperti menjual lebih banyak aset pelaburan luar negara dalam keadaan pasaran tidak menentu terutamanya susulan krisis Rusia-Ukraine serta menghentikan pelaburan dalam negara bagi tempoh jangka pendek dan sederhana dalam masa tiga hingga enam bulan bagi menampung nilai pengeluaran RM63 bilion.

Terbaharu, Perdana Menteri Datuk Seri Ismail Sabri Yaakob dalam satu sidang media khas pada Rabu berkata kerajaan membenarkan pengeluaran khas caruman KWSP bagi meringankan beban Keluarga Malaysia yang masih terkesan susulan pandemik Covid-19.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik Covid-19 melanda negara dua tahun lepas.


Ledakan Omicron: Asia bergelut dengan lonjakan Covid-19

Jumlah kes Covid-19 dalam sehari di Jepun telah melonjak hampir 16 kali ganda sejak memasuki tahun baharu 2022, menunjukkan ledakan jangkitan yang didorong oleh penularan varian baharu, Omicron, di seluruh Asia.

Di tempat lain, rekod kes harian di Australia dan Filipina sejak 2020 pecah, manakala India mencatatkan paras tertinggi dalam tempoh tujuh bulan pada Sabtu, 8 Januari 2022.

Rekod Australia musnah setelah mencatat angka jangkitan harian sebanyak 116,025 kes pada Sabtu, melonjak tinggi berbanding lebih 78,000 sehari sebelumnya, tatkala negeri-negeri di Australia mula berebut untuk memperkenalkan semula sekatan bagi mengelakkan limpahan pesakit di hospital.

Filipina mencatatkan rekod baharu 26,458 kes pada Sabtu, hanya dua minggu selepas melaporkan kurang daripada 200 kes sehari. Sekatan khas telah diperkenalkan di Metro Manila, serta berpuluh-puluh bandar dan wilayah lain untuk menangani lonjakan itu.

Sementara, India, melaporkan 141,986 kes baharu Covid-19 pada Sabtu – tertinggi sejak Mei 2021 setelah varian Omicron mengatasi Delta untuk menjadi dominan di kawasan metropolitan.

Jepun, di mana jumlah kes berada dalam lingkungan tiga angka sejak darurat ditarik balik pada September 2021, melaporkan 8,480 kes baharu pada Sabtu, ketika jangkitan terus meningkat pada kadar yang membimbangkan. Tujuh hari sebelumnya Jepun melaporkan hanya 534 jangkitan baharu.

Daripada jumlah itu, Tokyo menyaksikan 1,224 kes baharu – melepasi paras 1,000 buat kali pertama sejak September dengan jumlah 15.5 kali ganda daripada 79 jangkitan pada Sabtu minggu lalu.

Lonjakan semasa, pada kecepatan yang belum pernah berlaku sebelum ini, menimbulkan kebimbangan kepada Perdana Menteri Fumio Kishida, yang merupakan pemimpin ketiga Jepun era Covid-19.

Beliau perlu mengharungi iklim politik yang berbahaya dan memutuskan sama ada mengenakan langkah yang lebih tegas atau melindungi kepentingan ekonomi.

Di sebalik kes yang tinggi dilaporkan, hanya terdapat 89 pesakit dalam keadaan serius dan dua kematian di Jepun dilaporkan pada Sabtu, namun seorang pakar memberi amaran jumlah itu tidak boleh dipandang ringan.

Profesor Hideaki Oka dari Jabatan Penyakit Berjangkit dan Kawalan Jangkitan Pusat Perubatan Saitama berkata, mereka yang dijangkiti Omicron dengan gejala ringan atau tiada simptom boleh menjalani kehidupan seharian mereka dan menyebarkan virus itu tanpa mengetahuinya.

Beliau turut memberi amaran kepada kerajaan supaya bersiap sedia menghadapi situasi terburuk, susulan penularan pantas varian Omicron itu.

“Walaupun bilangan kes teruk adalah lebih rendah, ianya hanya dibandingkan dengan varian Delta bukan dengan jangkitan lain. Jangkitan disebabkan Omicron mungkin seteruk atau lebih teruk daripada influenza dan ini bukan sebab untuk kita optimis,” katanya.

Apa yang mungkin masih menjadi persoalan politik ialah bagaimana varian Omicron dikatakan telah bermutasi dan membiak di Jepun disebabkan tingkah laku dalam kalangan askar Amerika Syarikat (AS) di pangkalan tentera di seluruh negara itu, walaupun penyebaran berikutnya mungkin dikesan ketika majlis keramaian atau perjalanan.

Sekatan ringan akan bermula pada Ahad hingga 31 Januari di tiga wilayah yang menjadi pangkalan tentera AS – Okinawa, Yamaguchi dan Hiroshima – dengan restoran diarah memendekkan waktu perniagaan dan jualan minuman beralkohol dihentikan.

Okinawa sendiri memecahkan jumlah kes hariannya untuk empat hari berturut-turut dengan 1,759 kes, manakala Hiroshima mencatat paras tertinggi harian baharu sebanyak 547 jangkitan. Hanya Yamaguchi mencatat penurunan daripada 181 jangkitan sehari sebelumnya kepada 154 kes pada Sabtu.

Covid-19 juga telah muncul di pangkalan tentera AS di Korea Selatan, dengan pihak pentadbiran tertingginya mengeluarkan amaran susulan jangkitan mingguan mencecah 682 kes baharu, sekali gus menjadikan jumlah keseluruhan sebanyak 3,027 kes.

Pada Jumaat tentera AS melarang anggotanya di Korea Selatan daripada makan di luar pangkalan, serta melawat pusat beli-belah, bar, kelab, gim, taman hiburan, teater dan rumah urut.

Namun, Korea Selatan setakat ini terlepas daripada ledakan jangkitan apabila merekodkan 3,510 kes baharu pada Jumaat, turun berbanding 3,716 pada hari sebelumnya, walaupun kelompok kecil telah dikenal pasti di kawasan metropolitan Seoul.

Sekatan yang lebih ketat telah dikenakan semula bulan lalu walaupun dasar “hidup dengan Covid-19”, selepas negara itu melaporkan jangkitan harian yang memecahkan rekod mencecah 7,800 pada November.

Di China, di mana Sukan Olimpik Musim Sejuk Beijing akan dibuka pada 4 Februari ini, terdapat 159 kes pada Jumaat, turun daripada 174 kes sehari sebelumnya, dengan kebanyakan 95 jangkitan adalah penularan tempatan di wilayah Henan dan Shanxi. – Agensi


Ketua Menteri Pulau Pinang sahkan tiga lagi ladang babi dikesan penyakit ASF

Penularan penyakit demam babi Afrika (ASF) masih belum reda dan terdapat tiga lagi ladang dikesan dijangkiti wabak tersebut.

Ketua Menteri Pulau Pinang, Chow Kon Yeow berkata kini sebanyak 27 ladang babi sudah dijangkiti dengan menjadikan keseluruhan babi yang dijangkiti kini adalah 62,197 ekor.

Pecahan keseluruhan ladang babi komersial yang dijangkiti ASF adalah 18 di daerah Seberang Perai Selatan (SPS); dua di Seberang Perai Tengah (SPT, ); empat di Seberang Perai Utara (SPU) dan tiga di Barat Daya (DBD)

Ladang babi komersil di Barat Daya menjadi ladang terbaharu yang dikesan positif ASF itu pada minggu lalu.

“Perebakan penyakit ini ke daerah Barat Daya mungkin berpunca daripada lori-lori yang digunakan untuk mengangkut babi-babi ke rumah sembelihan, mungkin lori ini tidak disanitasi dengan betul,” katanya dipetik laporan Utusan Malaysia.

Pada 13 Januari lalu, Pulau Pinang mengisytiharkan wabak ASF di negeri itu sebagai “bencana” selepas kes dilaporkan di 11 ladang babi komersial di daerah SPS dan SPT, melibatkan 25,000 ekor babi.

Berdasarkan bancian tahun 2022 oleh Jabatan Perkhidmatan Veterinar (JPV) negeri, terdapat 124 ladang babi di empat daerah di Pulau Pinang dengan populasi keseluruhan sebanyak 267,348 ekor.

Menurut Kon Yeow, sehingga semalam, sebanyak 11,943 ekor babi telah dimusnahkan dari ladang-ladang positif yang dikenal pasti dengan kerja-kerja pemusnahan masih giat dijalankan bagi mengekang penularan penyakit.

Jelas beliau, bangkai babi yang dilupuskan ditanam di satu kawasan yang jauh dari penempatan awam dan tiada pembangunan bagi memastikan tidak berlaku kacau ganggu kepada orang awam.

Katanya, sekiranya ladang-ladang babi komersil yang disahkan dijangkiti ASF mempunyai keluasan tanah yang mencukupi, bangkai babi akan dilupuskan di kawasan ladang terbabit.

“Sekiranya keluasan ladang tidak mencukupi, maka bangkai itu perlu ditanam di kawasan lain dan kawasan tanah di SPS mencukupi untuk menanam bangkai babi yang dijangkiti ASF,” katanya.

Tambah beliau, JPV negeri juga telah menghantar permohonan pampasan bagi 10 ladang babi yang telah selesai proses pelupusan kepada Ibu Pejabat Perkhidmatan Veterinar (IPPV) di Putrajaya untuk dibawa ke peringkat Kerajaan Persekutuan bagi tindakan lanjut.

Dalam pada itu, katanya, orang awam dinasihatkan tidak berasa cemas dengan kejadian penyakit ASF kerana ia bukan penyakit zoonotik dan hanya menjangkiti ternakan babi serta babi hutan.


Sepatutnya kumpulan muzik pro-LGBT dihalang masuk lebih awal, bukan selepas bercium

Tindakan membenarkan sebuah kumpulan muzik yang terkenal dalam memperjuangkan kumpulan lesbian, gay, biseksual dan transgender (LGBT) membuat persembahan menunjukkan kelemahan campuran yang tidak sensitif dengan budaya masyarakat Malaysia.

Sepatutnya Kementerian Komunikasi dan Digital (KKD) dibawah Fahmi Fadzil membuat kajian dan meneliti setiap kumpulan muzik luar negara sebelum dibenarkan masuk, bagaimanapun nampaknya Menteri tersebut lebih sibuk menguruskan perkara lain.

Agensi Permohonan Penggambaran Filem Asing dan Persembahan Artis Luar Negara (PUSPAL) sepatutnya membuat tapisan yang lebih teliti dalam melibatkan kumpulan muzik dari luar negara, malangnya perkara itu tidak diambil berat sehingga tercetusnya kontroversi.

Fahmi selaku menteri yang menjaga agensi tersebut perlu mengambil tanggungjawab dan tidak menyalahkan pihak lain atas kesalahan yang dilakukannya.

Adakah Fahmi terlalu sibuk kayuh basikal dalam pejabatnya sehingga terlupa untuk memantau setia agensi yang terletak bawah KKD?

Terdahulu, KKD melalui PUSPAL membuat keputusan untuk menyenaraihitamkan kumpulan muzik British, The 1975 daripada membuat sebarang persembahan di negara ini.

JK-PUSPAL dalam kenyataan hari ini memaklumkan, perkara itu dibuat berikutan tindakan kumpulan berkenaan yang telah menghina, memperlekehkan undang-undang negara dan melanggar tatasusila rakyat Malaysia ketika mengadakan persembahan di Good Vibes Festival di Sepang semalam.

“KKD sama sekali tidak akan bertolak ansur dengan mana-mana pihak yang melakukan provokasi serta melakukan aksi biadab dalam persembahan di Malaysia,” menurut kenyataan itu.

Menurut kenyataan itu, KKD melalui JK-PUSPAL telah membuat laporan polis terhadap artis berkenaan dan pihak penganjur atas kecuaian serta kegagalan mereka mematuhi syarat-syarat yang ditetapkan PUSPAL.

“Ketika permohonan dibuat, pihak penganjur telah memberi jaminan akan bertanggungjawab sepenuhnya terhadap persembahan artis berkenaan,” menurut kenyataan itu lagi.

Sewaktu persembahan malam tadi, vokalis kumpulan The 1975, Matty Healy dikatakan memegang botol arak ketika berada di atas pentas selain berkelakuan lucah dan membuat ucapan menghina undang-undang Malaysia berkaitan LGBT.


Permohonan Najib gantung prosiding kes saman SRC pada 3 Dis

Permohonan bekas Perdana Menteri Datuk Seri Najib Tun Razak bagi menggantung prosiding saman sivil SRC International Sdn Bhd terhadap beliau atas dakwaan melakukan pecah amanah jenayah dan melanggar kewajipan statutori berhubung pinjaman RM4 bilion Kumpulan Wang Persaraan (Diperbadankan)(KWAP) kepada SRC, akan didengar pada 3 Dis ini.

Peguam Muhammad Farhan Muhammad Shafee, yang mewakili Najib ketika dihubungi Bernama berkata permohonan itu akan didengar di hadapan Hakim Mahkamah Tinggi Datuk Ahmad Fairuz Zainol Abidin.

“Notis permohonan penggantungan prosiding kes saman itu telah difailkan semalam.

“Permohonan itu dibuat kerana anak guam kami (Najib) mahu kes jenayah membabitkan SRC yang kini di peringkat rayuan dan kes membabitkan dana SRC berjumlah RM27 juta yang masih belum dibicarakan, diselesaikan terlebih dahulu,” katanya selepas pengurusan kes di hadapan Timbalan Pendaftar Suriani Ujang, hari ini.

Pada 28 Julai 2020, Najib didapati bersalah terhadap tujuh pertuduhan melibatkan pecah amanah jenayah, pengubahan wang haram dan menyalahgunakan kuasa melibatkan RM42 juta dana SRC International Sdn Bhd dan kes itu kini dalam peringkat rayuan di Mahkamah Rayuan.

Pada 7 Mei lepas, SRC di bawah pengurusan baharu telah memulakan tindakan perundangan terhadap Najib dan beberapa bekas pengarahnya iaitu Datuk Suboh Md Yassin, Datuk Mohammed Azhar Osman Khairuddin, Nik Faisal Ariff Kamil dan Datuk Che Abdullah @ Rashidi Che Omar.

SRC, yang juga anak syarikat 1Malaysia Development Berhad (1MDB) selaku plaintif, dalam writ saman mendakwa kesemua defendan bersubahat dan melakukan pecah amanah.

Najib turut didakwa menyalahgunakan kuasanya dan memperoleh ganjaran peribadi daripada dana SRC selain menyeleweng dana itu.

Beliau adalah Penasihat Emeritus SRC dari 1 Mei 2012 hingga 4 Mac 2019.

SRC, yang kini milik penuh Kementerian Kewangan Diperbadankan (MoF Inc), memohon deklarasi bahawa semua defendan adalah bertanggungjawab untuk membayar kerugian dana pelaburan itu akibat penggunaan jumlah pinjaman itu selain menuntut ganti rugi am, ganti rugi teladan, ganti rugi tambahan, faedah, kos dan relief lain yang difikirkan sesuai oleh mahkamah.


PM ucap takziah kepada keluarga mendiang Lim Kok Wing

Tan Sri Muhyiddin Yassin menzahirkan ucapan takziah kepada keluarga mendiang pengasas dan presiden Universiti Teknologi Kreatif Limkokwing, Tan Sri Dr Lim Kok Wing yang meninggal dunia hari ini.

Perdana Menteri menerusi akaun Facebooknya memaklumkan pemergian Lim memberi kesan yang besar kepada dunia pendidikan kreatif dan inovatif di negara ini.

“Mendiang ialah seorang individu berwawasan dan mentor yang hebat dalam bidang pendidikan inovatif, bukan sahaja dalam negara bahkan di peringkat global.

“Semoga seluruh ahli keluarga mendiang tabah menghadapi detik yang menyedihkan ini,” lapor Bernama.

Berita mengenai kematian Lim yang berusia 75 tahun dimaklumkan Limkokwing University melalui satu kenyataan hari ini.

Sebelum ini, tokoh perniagaan itu dilaporkan dimasukkan ke hospital untuk menerima rawatan selepas terjatuh di kediamannya.


Elon Musk kini salah seorang pemegang saham terbesar Twitter

Ketua Pegawai Eksekutif Tesla dan SpaceX, Elon Musk kini menjadi pemegang saham terbesar aplikasi media sosial, Twitter selepas membeli 9.2 peratus kepentingan dalam firma tersebut.

Susulan pengumuman itu, saham Twitter melonjak lebih 25 peratus semasa sesi dagangan pra-pasaran sebaik berita pembelian itu tersebar.

Pada penghujung bulan lalu, Musk memberitahu kira-kira 80 juta pengikut Twitternya sedang menimbang secara serius untuk membina platform media sosial menyaingi Twitter, yang dikritiknya kerana “gagal mematuhi prinsip kebebasan bersuara.”

Bagaimanapun, Musk tidak mengulas mengenai keputusan terbaharunya membeli saham dalam Twitter tersebut.

Pegangan 9.2 peratus saham dibeli Musk bersamaan dengan 73.5 juta saham saham biasa Twitter dan bernilai AS$2.89 bilion setakat harga saham terkini syarikat itu pada Jumaat.

Untuk rekod, pengasas bersama Twitter, Jack Dorsey memegang 2.25 peratus kepentingan saham dalam syarikat media sosial itu.


Rakyat Malaysia boleh melawat Jepun mulai 10 Jun secara berkumpulan

Jepun mengumumkan pada Khamis (26 Mei) ia akan membuka semula negara itu kepada pelancong dari 36 negara mulai 10 Jun, menamatkan sekatan pandemik selama dua tahun, tetapi pelancong hanya dibenarkan masuk secara berkumpulan.

Keputusan itu dibuat selepas kerajaan Jepun minggu lalu berkata ia akan menguji lawatan kumpulan kecil dengan pelawat dari Amerika Syarikat, Australia, Thailand dan Singapura mulai bulan ini.

Hari ini, kerajaan menyemak semula kawalan sempadan untuk meneruskan penerimaan pakej pelancongan dari 36 negara dan wilayah di mana situasi Covid-19 agak stabil, kata kerajaan dalam satu kenyataan.

Negara tersebut termasuk Britain, Sepanyol, Kanada, Arab Saudi, dan Malaysia.

Jepun juga akan memperluaskan bilangan lapangan terbang yang menerima penerbangan antarabangsa kepada tujuh, menambah Naha di wilayah selatan Okinawa dan Chitose berhampiran Sapporo di utara Hokkaido.

Sebelum ini, Jepun menghalang semua pelancong dan membenarkan hanya warganegara dan penduduk asing masuk, walaupun yang terakhir telah ditutup secara berkala.

Semua pelancong perlu diuji negatif sebelum melakukan perjalanan ke Jepun dan kebanyakannya mesti menjalani ujian semula semasa ketibaan, walaupun orang yang diberi vaksin tiga kali ganda yang datang dari negara tertentu boleh melangkau ujian tambahan serta kuarantin tiga hari yang diperlukan untuk orang lain.

Agensi pelancongan perlu bertanggungjawab memastikan pelawat menghormati pemakaian pelitup muka hampir di seluruh Jepun dan langkah-langkah lain yang telah membantu mengekalkan kadar Covid-19 sentiasa rendah.

Bagaimanapun, berapa banyak pihak yang akan dapat memanfaatkan daripada pembukaan semula secara berhati-hati itu adalah tidak jelas.

Bagaimanapun, had kemasukan harian pelawat ke Jepun akan digandakan kepada 20,000 bulan depan, walaupun kumpulan pelancongan tidak dijangka dikira dalam angka itu, media tempatan melaporkan.

Perdana Menteri Jepun Fumio Kishida berkata beliau mahu melonggarkan langkah kawalan sempadan, tetapi ianya dijangka dibuat secara perlahan, dengan sokongan orang ramai yang kuat terhadap sekatan semasa.

Jepun mengalu-alukan rekod 31.9 juta pelawat asing pada 2019 dan berada di landasan yang betul untuk mencapai sasaran 40 juta pada 2020 sebelum wabak itu melanda. – Agensi


Menteri UMNO terima nasihat kekal dalam kabinet: Muhyiddin

Menteri dan Timbalan UMNO menerima nasihat untuk kekal berada dalam kabinet pentadbirannya selepas pertemuan baru-baru ini di Putrajaya, kata Perdana Menteri Tan Sri Muhyiddin Yassin.

Muhyiddin berkata pertemuan pada Isnin lalu dengan Menteri dan Timbalan Menteri UMNO diadakan bagi membincangkan kedudukan mereka dalam kabinet susulan keputusan semasa Perhimpunan Agung UMNO 2020 (PAU) yang menamatkan hubungan dengan Bersatu.

“Menteri-Menteri dari UMNO telah menemui saya pada Isnin 29 Mac 2021.

“Mereka meminta nasihat saya mengenai kedudukan mereka di dalam kabinet berikutan keputusan Perhimpunan Agung UMNO bahawa parti itu akan memutuskan hubungan dengan Bersatu dalam Pilihan Raya Umum Ke-15.

“Saya telah menasihati mereka supaya terus kekal berada di dalam kabinet. Ini mengambil kira kepentingan rakyat dan negara,” katanya dalam satu kenyataan pagi ini.

Beberapa individu dikalangan Menteri UMNO memegang jawatan penting dan mereka mempunyai peranan penting dalam usaha kerajaan mengatasi masalah Covid-19 dan memulihkan ekonomi negara, katanya lagi.

“Alhamdulillah, atas nasihat yang saya berikan, kesepakatan telah dicapai bahawa semua Menteri UMNO akan terus kekal di dalam kabinet,” katanya.

Terdahulu, media melaporkan Menteri dan Timbalan Menteri UMNO mengadakan pertemuan dengan Muhyiddin di pejabatnya Isnin lalu.

PAU hujung minggu lalu menyaksikan pemimpin dan perwakilan parti menyerang Bersatu dalam menyokong pendirian Presiden UMNO, Datuk Seri Ahmad Zahid Hamidi untuk memutuskan hubungan dengan PN.


Harga petrol kekal paras lama

Harga runcit petrol RON97 dan RON95 serta diesel kekal tidak berubah bagi tempoh 22 hingga 28 Jun 2023.

Kementerian Kewangan (MOF) dalam kenyataan hari ini memaklumkan harga RON97 kekal pada RM3.37 seliter, RON95 (RM2.05) dan diesel (RM2.15).

“Harga itu adalah berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM),” kata kenyataan itu.

Menurut MOF, kerajaan masih mengekalkan harga runcit petrol RON95 dan diesel pada paras harga siling bagi melindungi pengguna daripada kesan kenaikan harga sebenar minyak di pasaran global.

Kata kenyataan itu, harga pasaran sebenar bagi kedua-dua produk melebihi paras harga siling yang ditetapkan.

Namun, harga runcit petrol RON97 diturunkan selaras dengan pergerakan harga pasaran semasa.

Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terpelihara.


Rizab antarabangsa Bank Negara AS$108.2 bilion setakat Ogos

Rizab antarabangsa Bank Negara Malaysia (BNM) susut kepada US$108.2 bilion (US$1=RM4.50) pada 30 Ogos, 2022, daripada US$110.9 bilion setakat 15 Ogos lepas.

Paras rizab itu memadai untuk membiayai 5.4 bulan import barangan dan perkhidmatan serta 1.1 kali jumlah hutang luar negara jangka pendek, lapor Bernama.

Menurut bank pusat itu dalam kenyataannya hari ini, komponen utama rizab antarabangsa berkenaan adalah rizab mata wang asing (US$96.1 bilion), kedudukan Rizab Tabung Kewangan Antarabangsa (US$1.3 bilion), Hak Pengeluaran Khas atau SDR (US$5.7 bilion), emas (US$2.3 bilion) dan aset rizab lain (US$2.8 billion).

Aset-aset tersebut merangkumi emas, pertukaran mata wang asing dan rizab-rizab lain termasuk SDR (RM476.5 bilion), kertas kerajaan Malaysia (RM12.12 bilion), pinjaman dan pendahuluan (RM23.64 bilion), tanah dan bangunan (RM4.14 bilion) serta aset lain (RM34.18 bilion).

Dalam pada itu, modal dan liabiliti terdiri daripada modal berbayar berjumlah RM100 juta, rizab (RM161.65 bilion), mata wang dalam edaran (RM157.23 bilion), deposit institusi kewangan (RM165.97 bilion), deposit kerajaan Persekutuan (RM12.96 bilion), deposit lain (RM12.06 bilion), kertas Bank Negara (RM8.26 bilion), peruntukan SDR (RM28.25 bilion) serta liabiliti lain (RM4.1 bilion).


Jangan buat manifesto populis untuk bohongi rakyat: Khutbah Jumaat

Manifesto yang dijanjikan parti politik perlu tidak berbentuk populis dan hanya semata-mata untuk mendapatkan sokongan daripada rakyat, kata Khutbah Jumaat yang dibacakan di Selangor hari ini.

Khutbah Jumaat hari ini menyeru mana-mana kumpulan parti politik yang bertanding agar tidak menjadikan manifesto yang ditawarkan nanti sebagai alat untuk mempengaruhi minda dan persepsi rakyat tentang masa depan.

“Janji seorang pemimpin dari kumpulan tertentu atau manifesto merupakan satu dokumen pemasaran idea, harapan dan masa depan.

“Manifesto ialah penyataan perancangan sesebuah kumpulan yang memperincikan peranan dan perubahan yang akan dilaksanakan pada masa depan. Manifesto tidak boleh hanya menjadi alat atau janji dalam mempengaruhi minda serta persepsi rakyat tentang masa depan,” menurut teks khutbah tersebut.

Malah, khutbah tersebut menyeru agar parti politik tidak ghairah untuk berkuasa sehingga membuat manifesto yang populis tetapi akhirnya gagal dilaksanakan apabila berkuasa.

“Jangan kerana keghairahan kuasa yang bakal dimilik oleh pemimpin, manifesto populis dibuat untuk menduduki puncak kuasa dan hakikatnya membohongi rakyat semata-mata. Akhirnya manifesto dikatakan bukan ‘kitab suci’ yang wajib dipatuhi,” katanya lagi.

Menurut teks itu lagi, mana-mana parti politik perlu menawarkan janji yang realistik demi menjamin kestabilan dalam negara.

“Manifesto perlulah realistik dan bersifat komprehensif yang meliputi setiap aspek keperluan rakyat dan masyarakat, kestabilan politik, keselamatan negara dan ketenteraman awam.

“Janji masa depan adalah terlalu berharga bagi rakyat dan negara untuk dikorbankan demi mencapai matlamat politik jangka pendek individu atau kumpulan tertentu,” katanya lagi.

Selain itu, khutbah juga menggesa agar kepentinga Islam dan orang Melayu khususnya diutamakan dalam membuat tawaran manifesto tersebut.

“Sesungguhnya kepentingan Islam, Melayu, umat Islam dan Bumiputera sangat perlu diutamakan.

“Kedudukan Raja-raja Melayu, institusi agama dan hak-hak orang Melayu wajib dipertahankan, dalam masa yang sama tidak meminggirkan hak-hak agama dan bangsa lain,” katanya lagi.

Pemimpin juga diingatkan tidak mengabaikan mandat yang diberikan selepas dipilih kerana menurut Islam seorang pemimpin merupakan khadam umat.

“Mandat merupakan ‘kuasa rakyat’ yang diberikan kepada pemimpin atau sesuatu kumpulan sebagai pengemudi dalam membawa aspirasi rakyat. Pemimpin menurut Islam adalah umarak atau uli al-amr iaitu orang yang mendapat amanah menguruskan urusan rakyat.

“Selain itu, pemimpin adalah pelayan atau khadam umat. Selepas pemimpin dipilih dengan ‘kuasa rakyat’, maka pemimpin dan pasukannya hendaklah mengamalkan politik matang yang berpaksikan kepada kepentingan rakyat dan negara.

“Hentikan pertikaian dan suara-suara politik yang berpanjangan sehingga menggugat kestabilan pemerintahan dan negara ini. Bangunkan negara bersama dan melalui proses semak dan imbang yang bertanggungjawab demi kesejahteraan rakyat.

“Ketidakstabilan kerajaan pada ketika selepas pilihanraya yang lalu seharusnya menjadi satu pengajaran kepada kita semua untuk memilih pemimpin masa hadapan,” katanya lagi.

TEKS PENUH KHUTBAH JUMAAT DIKELUARKAN JABATAN AGAMA ISLAM SELANGOR : http://e-masjid.jais.gov.my/uploads/uploads/28.10.2022%20(RUMI)%20PEMIMPIN%20DAN%20MASA%20DEPAN.pdf


Kes naik semula, 293,651 pesakit aktif

Jangkitan Covid-19 di seluruh negara dalam tempoh 24 jam semalam (Selasa, 1 Mac 2022), kembali melonjak setelah turun empat hari berturut-turut, dengan 10 negeri merekodkan peningkatan kes harian.

Dalam tempoh itu, sebanyak 25,854 jangkitan baharu direkodkan, berbanding 23,100 kes pada Isnin, lapor Kementerian Kesihatan (KKM), hari ini.

Statistik laman sesawang CovidNOW kendalian KKM yang dikemas kini tengah malam tadi menunjukkan, kumulatif positif sejak awal 2020 lalu hingga semalam, mencecah 3,468,590 kes – ketiga tertinggi dalam kalangan negara-negara ASEAN selepas Indonesia dan Filipina.

Daripada kumulatif kes positif itu, 3,142,112 pesakit dilaporkan telah sembuh, manakala 32,827 kematian direkodkan, sementara 293,651 kes masih aktif.

Daripada jumlah kes aktif itu, seramai 282,283 pesakit menjalani kuarantin di rumah; 3,452 ditempatkan di PKRC (3,467 pada Isnin); 7,542 dimasukkan ke hospital (7,881 pada Isnin); dan 374 pesakit lagi dirawat di unit rawatan rapi (ICU) – 361 pada Isnin. Seramai 213 daripada pesakit di ICU memerlukan alat bantuan pernafasan.

Daripada 10 negeri yang mencatat peningkatan jangkitan harian semalam, Kedah merekodkan kes tertinggi dengan 2,801 kes, berbanding 2,782 kes pada Isnin, diikuti Pulau Pinang (2,377 kes baharu, 1,728 Isnin); dan Negeri Sembilan (1,808 kes baharu, 1,032 Isnin).

Kuala Lumpur pula merekodkan 1,751 kes baharu berbanding 968 pada Isnin; Kelantan (1,518 kes baharu, 1,200 Isnin); Pahang (1,269 kes baharu, 1,147 Isnin); Sarawak (1,248 kes baharu, 442 Isnin); Perlis (300 kes baharu, 195 Isnin); Labuan (230 kes baharu, 173 Isnin); dan Putrajaya (136 kes baharu, 128 pada Isnin).

Sehingga semalam, Kedah merekodkan kumulatif positif sebanyak 234,996 kes, dengan 204,350 pesakit telah sembuh, 2,281 kes kematian, dan 28,365 kes masih aktif.

Daripada jumlah kes aktif itu, seramai 27,663 pesakit menjalani kuarantin di rumah; 229 ditempatkan di PKRC; 432 dimasukkan ke hospital; dan 41 pesakit dirawat di ICU, dengan 26 daripadanya memerlukan alat bantuan pernafasan.

Sehingga Isnin lalu, seramai 1,579,323 atau 72.0 peratus populasi di Kedah telah lengkap divaksinasi, 1,640,898 atau 74.8 peratus menerima sekurang-kurangnya satu dos, dan 672,057 atau 43.2 peratus individu dewasa menerima dos penggalak.

Sementara itu, walaupun kes harian semalam turun daripada 6,098 kes pada Isnin, kepada 5,969 kes, Selangor masih kekal menjadi negeri ‘panas’ bagi penularan Covid-19.

Sehingga semalam, Selangor merekodkan kumulatif positif sebanyak 955,603 kes, dengan 869,094 pesakit telah sembuh, 10,198 kes kematian dan 76,311 kes masih aktif.

Daripada jumlah kes aktif itu, seramai 74,775 pesakit menjalani kuarantin di rumah; 431 ditempatkan di PKRC; 1,062 dimasukkan ke hospital; dan 43 pesakit dirawat di ICU dengan 28 daripadanya memerlukan alat bantuan pernafasan.

Pecahan kes Covid-19 mengikut negeri-negeri pada 1 Mac 2022.


Singapura dilanda gelombang baharu Covid, kes harian naik

Singapura sedang dilanda gelombang baharu Covid-19, dengan anggaran jumlah jangkitan harian meningkat daripada kira-kira 1,400 sebulan lalu kepada 4,000 minggu lalu.

Kira-kira tiga daripada 10 kes semasa adalah jangkitan berulang – lebih tinggi daripada 20 hingga 25 peratus yang dilihat semasa gelombang terakhir, kata Menteri Kesihatan, Ong Ye Kung.

Walaupun bilangan jangkitan semakin meningkat, tidak ada bukti bahawa varian semasa menyebabkan penyakit yang lebih teruk, tambahnya.

Jumlah pesakit Covid-19 yang dimasukkan ke hospital, meningkat daripada 80 kepada 220 sepanjang bulan lalu, juga jauh di bawah apa yang dilihat semasa tempoh krisis.

Kemasukan ke unit rawatan rapi juga kekal stabil dan rendah, dengan kurang daripada 10 pesakit pada satu-satu masa sepanjang bulan lalu, kata Ong.

Beliau memberikan maklumat terkini pada seminar pelan kerja tahunan kolektif kesihatan penduduk Kumpulan Penjagaan Kesihatan Nasional, semalam.

Ong menegaskan bahawa walaupun gelombang semasa tidak teruk, kes tambahan menambah beban kerja yang berat di hospital.

Bercakap kepada rakan kongsi komuniti dan pengamal am, beliau menggesa mereka untuk membantu mendidik keluarga, rakan dan pesakit untuk tinggal di rumah dan memakai pelitup muka jika tidak sihat, dan mendapatkan vaksin setiap tahun jika terdedah atau berusia lebih 60 tahun.

“Virus ini endemik, yang bermaksud ia sentiasa beredar dalam komuniti kita. Dalam keadaan sedemikian, apa yang mendorong gelombang tempatan kita bukanlah jangkitan import, tetapi jangkitan semula individu sedia ada dalam masyarakat,” kata Ong. – ST


Remaja ditahan tipu sewa tapak bazar Ramadan, Aidilfitri

Polis menahan seorang remaja lelaki yang disyaki terlibat dalam penipuan berkaitan sewaan tapak bazar Ramadan dan Festival Aidilfitri di Stadium Bukit Jalil, di sini, Jumaat lepas.

Ketua Jabatan Siasatan Jenayah Komersial Kuala Lumpur ACP Mohd Mahidisham Ishak berkata suspek berusia 19 tahun itu ditahan Bahagian Siasatan Jenayah Komersil Ibu Pejabat Polis Daerah Cheras selepas keluarganya menyerahkan remaja berkenaan kepada polis di Balai Polis Gemas, Negeri Sembilan.

Beliau berkata suspek dipercayai telah memperdayakan lima mangsa setakat ini melalui pengiklanan sewaan tapak itu di media sosial sehingga melibatkan kerugian berjumlah RM11,300, lapor Bernama.

“Pada 30 Mac hingga 14 April lepas, JSJK menerima enam laporan polis berkenaan penipuan dalam urusan sewaan tapak bazar Ramadan dan Festival Aidilfitri di Stadium Bukit Jalil. Dalam kes ini, mangsa dijanji akan memperolehi tapak dengan bayaran pendahuluan RM1,500 hingga RM2,700.

“Kesemua mereka menyedari ditipu selepas penganjur bazar itu mengesahkan bahawa Program Bazar Ramadan serta Festival Aidilfitri di Stadium Bukit Jalil tidak diteruskan, dan mereka tidak menerima wang pendahuluan oleh mangsa,” katanya dalam kenyataan malam ini.

Mohd Mahidisham berkata pemuda yang ditahan merupakan suspek utama dan pemilik akaun bank yang menerima transaksi pemindahan wang pendahuluan dalam kes ini.

“Suspek direman hingga 10 Mei untuk siasatan lanjut dan kes disiasat di bawah Seksyen 420 Kanun Keseksaan kerana menipu,” katanya.

Beliau seterusnya menasihati orang ramai yang ditipu berkaitan sewaan Tapak Bazar Ramadan dan Festival Aidilfitri di Stadium Bukit Jalil supaya tampil membuat laporan atau menghubungi Ketua Bahagian Siasatan Jenayah Komersil IPD Cheras ASP G. Janarthanan Nair dengan menelefon 012-5734374.


Top five UMNO akan bincang tarikh PRU-15 pada masa terdekat

Perbincangan antara lima pemimpin tertinggi UMNO bagi menentukan tarikh Pilihan Raya Umum ke-15 (PRU15) dijangka diadakan dalam masa terdekat, kata Perdana Menteri Datuk Seri Ismail Sabri Yaakob.

Ismail Sabri yang juga Naib Presiden UMNO berkata tempoh untuk mengadakan PRU15 dalam tahun ini masih terbuka dan tarikh itu akan ditentukan selepas mesyuarat lima pemimpin tertinggi UMNO, lapor Bernama.

“Seperti yang saya beritahu sebelum ini, setiap keputusan mengenai PRU akan dibuat selepas perbincangan lima pemimpin tertinggi UMNO,” katanya kepada pemberita selepas menghadiri majlis perasmian Kongres Teknologi dan Inovasi Dunia 2022 (WCIT 2022) di sini hari ini.

Ketika ditanya sama ada perbincangan itu akan diadakan sebelum atau selepas pembentangan Bajet 2023 pada 7 Okt ini di Dewan Rakyat, Ismail Sabri berkata perkara itu masih belum ditentukan.

“Perbincangan boleh dibuat secepat mungkin atau mungkin lebih awal sebelum pembentangan Bajet 2023,” kata beliau.

Lima pemimpin tertinggi UMNO itu merujuk kepada Presiden UMNO Datuk Seri Dr Ahmad Zahid Hamidi, Timbalan Presiden UMNO Datuk Seri Mohamad Hasan serta tiga Naib Presiden parti iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.

Sementara itu, semasa ditanya mengenai keadaan Datuk Seri Najib Tun Razak, Ismail Sabri berkata beliau telah memberitahu Kementerian Kesihatan (KKM) supaya melihat keperluan bekas perdana menteri itu.

“Saya telah meminta KKM supaya bantu apa yang Najib perlukan… kalau boleh masuk ke Institut Jantung Negara (IJN) atau tidak, itu akan ditentukan KKM,” katanya.

Terdahulu di Mahkamah Kuala Lumpur, peguam Tan Sri Muhammad Shafee Abdullah yang mewakili Najib memaklumkan Hakim Datuk Collin Lawrence Sequerah bahawa anak guamnya itu tidak akan dapat hadir ke mahkamah kerana masalah kesihatan dan akan dipindahkan dari Hospital Kuala Lumpur ke IJN hari ini.


Saya sudah cuba sedaya upaya, kata Najib kepada penyokong

Bekas Perdana Menteri Datuk Seri Najib Tun Razak meminta maaf kepada penyokongnya sekiranya keputusan Mahkamah Persekutuan hari ini tidak berpihak kepada beliau.

Najib, 69, yang keluar berjumpa dengan penyokongnya di luar Istana Kehakiman kira-kira pukul 3.10 petang tadi mendakwa, beliau tidak mendapat keadilan yang wajar walaupun telah berusaha sedaya upaya, menurut laporan Bernama.

“Saya ucap terima kasih kepada semua yang hadir dan sokongan padu yang diberikan kepada saya. Saya minta maaf, saya telah berusaha sedaya upaya tetapi nampaknya setiap usaha saya mohon kepada mahkamah telah ditolak,” katanya.

Najib berkata beliau tidak dapat diwakili oleh peguam, selain tidak mempunyai masa secukupnya untuk membuat persediaan dan tidak dapat menangguhkan kes.

“Dalam kes lain dapat penangguhan lebih 70 kali tetapi dalam kes saya tidak diizinkan,” katanya tanpa merujuk kepada mana-mana kes secara spesifik.

Najib yang kelihatan tenang meminta penyokongnya untuk menunggu sebarang keputusan mahkamah dan mendoakan yang terbaik untuknya.

Turut menemani Najib ialah dua anaknya iaitu Nooryana Najwa dan Norashman.

Pada 28 Julai 2020, Hakim Mahkamah Tinggi ketika itu Datuk Mohd Nazlan Mohd Ghazali yang kini hakim Mahkamah Rayuan, menjatuhkan hukuman penjara 10 tahun kepada Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahgunakan kedudukan.

Pada 8 Dis 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda.


Belum cukup 100 hari, Ismail Sabri sudah mahu merombak barisan Kabinet?

Spekulasi sedang bertiup kencang bakal berlaku rombakan kecil di koridor kuasa Putrajaya apabila Perdana Menteri (PM) Datuk Seri Ismail Sabri Yaakob dikatakan mahu menyusun barisan Kabinetnya semula.

Ismail Sabri dijangka akan membuat rombakan kecil melibatkan barisan Jemaah Menterinya dan berkemungkinan akan berlaku pertukaran portfolio disamping kemasukkan muka baharu dalam kerajaan yang dipimpinnya.

Bagaimanapun tidak pasti sama ada akan berlaku penambahan barisan Menteri atau Timbalan Menteri dalam kerajaannya, namun sumber memberitahu Agenda Daily Ismail Sabri tidak mempunyai banyak pilihan sekiranya mahu kekal menjadi PM.

Selain itu, pegawai-pegawai kanan di Kementerian juga terdapat yang sudah mengeluh apabila tidak sampai 100 hari pentadbiran baharu dibentuk tiba-tiba bakal berlaku pula rombakan kecil Kabinet.

“Pegawai di Kementerian sudah membuat persediaan dengan pelbagai program sudah dirancang melibatkan Menteri dan Timbalan Menteri, tetapi kini terpaksa menukar perancangan selepas dimaklumkan secara dalaman bakal berlaku rombakan Kabinet ini.

“Langkah merombak Kabinet dalam masa yang singkat ini mengganggu pentadbiran yang sedang berjalan, sudah lah negara baharu sahaja berdepan krisis politik sehingga berlaku pertukaran PM dan kini mahu pula merombak barisan Jemaah Kabinet,” kata sumber.

Namun, langkah yang diambil Ismail Sabri ini agak mengejutkan kerana belum cukup 100 hari sudah terpaksa membuat sedikit pertukaran terhadap barisan Jemaah Menterinya.

Menurut sumber lagi, pentadbiran Ismail Sabri kini berdepan tekanan yang teruk terutamanya melibatkan kumpulan daripada kluster mahkamah dan beberapa rentetan keputusan mahkamah sudah jelas memberi isyarat sebenar yang sedang dihadapi beliau.

Ismail Sabri mengangkat sumpah pada 21 Ogos lalu dan meletak sasaran 100 hari sebagai penanda aras petunjuk pretasi utama (KPI) kepada Jemaah Menterinya untuk membuktikan kemampuan mereka.

Bagaimanapun, kritikan kuat terhadap Ismail Sabri yang dilihat lebih mengutamakan Keluarga UMNO berbanding Keluarga Malaysia ekoran beberapa episod yang melibatkan personaliti terpalit dengan kes mahkamah.

Ismail Sabri selepas dilantik menjadi PM Kesembilan mengumumkan senarai barisan ‘Kabinet Berorientasikan Hasil’ iaitu pasukan pengurusan yang akan bekerja bersama rakyat.

Beliau membentuk Kabinet itu yang juga satu formulasi semula berdasarkan situasi semasa demi mengekalkan kestabilan dan meletakkan kepentingan serta keselamatan Keluarga Malaysia.

Selain itu, beliau turut mengekalkan format tiada Timbalan Perdana Menteri dan mengekalkan struktur empat Menteri Kanan seperti pentadbiran Tan Sri Muhyiddin Yassin sebelum ini.

Terdapat juga beberapa muka baharu yang dibawa masuk dalam barisan Kabinetnya, antaranya ialah Senator Idris Ahmad (PN-PAS), dan Datuk Seri Ahmad Faizal Azumu (PN-BERSATU), manakala mereka yang kembali ke Kabinet ialah Datuk Seri Shahidan Kassim, Datuk Seri Mahdzir Khalid dan Tan Sri Noh Omar .


Parti politik main isu judi, arak sebar Islamofobia di Malaysia: Hadi Awang

Presiden PAS Tan Sri Abdul Hadi Awang berkata Islamofobia yang disebarkan parti politik tertentu dan beberapa pihak lain, dalam kalangan rakyat di Malaysia bertujuan mengadu domba, selain menghalang Islam kembali berkuasa.

Tanpa menyatakan mana-mana parti dan kumpulan terbabit, beliau menjelaskan Islamofobia disebarkan kepada masyarakat di negara umat Islam yang hidup bermasyarakat majmuk, khususnya dalam kalangan bukan Islam.

Beliau menjelaskan antara perkara yang dibangkitkan dalam Islamofobia itu termasuk penjualan arak dan judi sehingga menyebabkan Islam dianggap melampau kerana melarangnya.

“Terkini Islamofobia disebarkan di negara umat Islam yang hidup bermasyarakat majmuk, khususnya dalam kalangan bukan Islam, termasuk apa yang berlaku di Malaysia bagi tujuan adu domba dan menghalang kuasa kembali semula kepada Islam yang sebenar sehingga berjaya memerintah negara.

“Isu Islamofobia ialah senjata baru serangan pemikiran terhadap Islam khususnya oleh kerajaan ciptaan penjajah.

“Begitu juga, parti politik, kumpulan sekular dan individu yang bermusuh terhadap Islam, khususnya melalui media tanpa sempadan yang tidak dapat menyembunyikan permusuhannya terhadap Islam secara jahil atau jahat,” katanya dalam tulisan di Facebook beliau hari ini (23 Januari 2023).

Isu judi dan arak baru-baru ini menjadi ‘panas’ di Malaysia apabila ada parti politik yang menyifatkan tindakan menutup premis perjudian di negeri ditadbir PAS sebagai melanggar hak orang ramai.

Mengulas lanjut, Abdul Hadi yang juga Timbalan Pengerusi Perikatan Nasional itu, jika dikaji hukum halal dan haram secara saintifik dan hikmahnya, akan didapati semua perkara yang haram itu mendatangkan mudarat kepada jasad manusia, roh, akal, keluarga, masyarakat dan alam sekitar.

Salah satu contohnya, katanya arak diharamkan dengan hukuman yang keras kerana ia merosakkan akal yang mulia, di samping menyebabkan penyakit jasad, keluarga dan masyarakat.

“Akan tetapi, Islam dianggap melampau kerana telah mengharamkan arak, walaupun tidak dihalang kepada penganut agama lain untuk meminumnya dan dihalalkan oleh agama mereka. Begitulah juga seperti haramnya daging babi, berzina, riba, judi dan lain-lain.

“Pada masa yang sama, bagi menutup kegagalan ideologi ciptaan manusia di Timur dan Barat. Islam diberikan gambaran yang salah dan fitnah yang menakutkan walaupun umatnya dianggap lemah dan mundur,” katanya.

Ahli Parlimen Marang itu berkata ajaran Islam diambil secara tidak jujur, terpilih dan tidak sempurna atau melalui laporan yang bohong dan tidak mengikut budaya ilmu yang berakhlak murni untuk mencari kebenaran.


Sapura diyakini mampu dipulihkan, tak sebodoh Najib ditipu Jho Low:  Rafizi

Rafizi Ramli menaruh kepercayaan pimpinan atasan Sapura Energy Bhd berkemampuan untuk memulihkan syarikat tersebut daripada kemelut kewangan yang dihadapi ketika ini.

Bekas Ahli Parlimen Pandan itu berkata terdapat tokoh hebat kewangan dan korporat yang berada dalam Sapura, sambil menyifatkan mereka merupakan individu yang hebat tidak seperti Datuk Seri Najib Razak yang bodoh mudah ditipu Low Taek Jho atau Jho Low.

“Mereka lebih cerdik dan mempunyai kepakaran dalam bidang mereka berbanding Najib. Mereka tidak pernah mendakwa mereka bodoh sehingga boleh ditipu berbilion ringgit oleh seorang budak bernama Jho Low.

“Lebih penting, mereka dikenali sebagai profesional dan jujur. Mereka menerima permintaan Permodalan Nasional Bhd (PNB) untuk menyelamatkan Sapura Energy kerana mereka patriotik, walaupun mereka boleh bersara begitu sahaja, berbanding Najib yang tidak mahu bersara walaupun telah dijatuhkan hukuman penjara kerana merompak dana pencen rakyat, ” kata Rafizi dalam satu kenyataan hari ini.

Untuk rekod, Najib sebelum ini di mahkamah mendakwa ditipu Jho Low dalam kes yang sedang dibicarakannya.

Sapura diterajui Pengerusi baharu Lembaga Pengarah, Tan Sri Shamsul Azhar Abbas, yang pernah menjadi Presiden dan CEO Petronas.

Pemimpin baru Sapura Energy lain termasuk bekas Pengerusi Shell Malaysia Datuk Mohd Anuar Taib yang pernah mengetuai perniagaan minyak dan gas huluan Petronas sebagai naib presiden eksekutifnya sebelum menyertai Sapura Energy.

Selain itu, turut serta adalah Tan Sri Megat Zaharuddin Megat Mohd Nor yang pernah menjadi CEO Shell di rantau ini serta pengerusi Maybank dan FELDA, sebelum dilantik sebagai ahli lembaga pengarah kanan Sapura Energy yang baru.

Rafizi berkata, pengalaman terkumpul tiga pemimpin yang disegani dalam industri ini adalah lebih 100 tahun tetapi yang lebih penting, mereka dikenali sebagai pemimpin yang jujur dan profesional.

“Oleh kerana krisis yang dialami Sapura ini bukanlah unik, kita juga tahu jalan penyelesaian yang telah diambil oleh syarikat-syarikat lain di seluruh dunia yang telah berjaya memulihkan syarikat-syarikat berkenaan.

“Di bawah kepimpinan baru Sapura yang dibarisi tokoh-tokoh profesional ternama negara, saya yakin mereka sedang berusaha sebaik mungkin untuk memulihkan Sapura tanpa mengheret dana rakyat seperti yang didesak oleh Najib,” katanya lagi.

Najib sebelum ini menggesa agar kerajaan menyelamatkan Sapura Energy, dengan mengatakan bahawa PNB akan kerugian RM4 bilion jika syarikat itu dibiarkan muflis.

Pada September 2018, PNB telah meningkatkan pegangannya dalam Sapura daripada 12.16 peratus kepada 40 peratus.

Rafizi kemudiannya mendakwa Najib mengutamakan golongan elit perniagaan dalam mencadangkan agar kerajaan menyelamatkan Sapura.


Tun M pula gesa Ismail Sabri jangan beri muka kepada Kluster Mahkamah

Gesaan supaya Perdana Menteri Datuk Seri Ismail Sabri Yaakob tidak memberi peluang kepada Kluster Mahkamah dalam pentadbirannya, turut dibuat bekas Perdana Menteri Tun Dr Mahathir Mohamad.

“Geng kluster mahkamah tak boleh ada dekat dengan kerajaan (baharu). Sepatutnya, mereka diasing dan jangan dipilih jadi Timbalan Perdana Menteri. Jawatan Menteri pun mereka tak boleh,” katanya mengulas pemilihan anggota Kabinet baharu yang bakal diumum Ismail Sabri minggu depan.

Untuk rekod, Kluster Mahkamah merujuk kepada sekumpulan pemimpin UMNO yang kini sedang dibicarakan di mahkamah atas beberapa pertuduhan jenayah.

Antara mereka termasuk Presiden UMNO Datuk Seri Ahmad Zahid Hamidi yang berdepan lebih 80 pertuduhan di Mahkamah Tinggi Kuala Lumpur dan Shah Alam, yang antaranya membabitkan kes jenayah rasuah melibatkan jutaan ringgit.

Bekas Perdana Menteri Datuk Seri Najib Razak pula telah dijatuhi hukuman penjara 12 tahun dan denda setelah didapati bersalah dalam kes SRC International dan kini menunggu keputusan Mahkamah Rayuan. Najib juga berdepan beberapa pertuduhan lain berkaitan kes 1Malaysia Development Berhad (1MDB).

Setiausaha Agung UMNO Datuk Ahmad Maslan dan pemimpin UMNO Johor, Datuk Shahrir Samad juga berdepan tuduhan kerana gagal mengisytihar wang yang mereka terima.

Mengulas lanjut, Dr Mahathir mencadangkan Ismail Sabri membentuk Kabinet bersaiz kecil dan dianggotai hanya mereka yang berkebolehan serta cekap dalam pentadbiran.

Beliau berkata, pemilihan anggota Kabinet sepatutnya dibuat dengan penilaian teliti dan mengambil kira kebolehan serta kecekapan bekerja.

Sebelum ini, Agenda Daily melaporkan penganalisis politik luar negara dilihat memberi persepsi negatif dan ‘amaran awal’ kepada Ismail Sabri supaya menjarakkan dirinya daripada Kluster Mahkamah dan kumpulan kleptokrasi di dalam UMNO.

Mereka menyifatkan pelantikan Ismail Sabri meletakkan kembali UMNO sebagai ‘pemandu’ sekali gus memberi kelebihan kepada Kluster Mahkamah dan kumpulan kleptokrasi yang turut berada di dalam parti itu.

Walaupun melihat pelantikan Ahli Parlimen Bera itu pada dasarnya memulihkan kembali pentadbiran Kerajaan Perikatan Nasional (PN), Ismail Sabri tidak terlepas daripada pandangan negatif kerana beliau juga adalah Naib Presiden UMNO, parti yang menurut penganalisis politik antarabangsa ditumbangkan gara-gara skandal kewangan terbesar dalam sejarah dunia.

Bekas Perdana Menteri Tan Sri Muhyiddin Yassin sebelum ini berkata sokongan PN terhadap Ismail Sabri dibuat dengan beberapa syarat, termasuk memastikan Jemaah Menteri yang bakal dilantik bukan daripada individu yang berdepan sebarang pertuduhan jenayah di mahkamah.

Hari ini Agenda Daily turut melaporkan pemimpin akar umbi UMNO di beberapa cawangan mengingatkan Ismail Sabri supaya tidak melantik 15 Ahli Parlimen (MP) yang mengkhianati sokongan kepada Kerajaan PN, jika mahu selamat.

Sumber UMNO cawangan yang menganggotai jawatankuasa bahagian memberitahu sudah tiba masanya Ismail Sabri melihat secara mendalam pengkhianatan seperti itu yang boleh berulang lagi pada masa depan jika kumpulan itu diberi peluang di dalam kerajaan.

“Mereka ini menjadi duri dalam daging jika diletakkan di dalam kerajaan. Bahaya jika orang sedemikian diberi kepercayaan menerajui mana-mana kementerian atau GLC (syarikat berkaitan kerajaan) kerana akan patuh kepada ketua mereka bukan kerajaan,” katanya kepada Agenda Daily, tatkala Perdana Menteri mengadakan lawatan ke Kedah, semalam.


Janji kena tepati, kata ahli MPT Bersatu kepada Ismail Sabri

Perdana Menteri (PM) Datuk Seri Ismail Sabri Yaakob perlu menunaikan janji yang sudah dipersetujuinya sebelum ini berhubung isu jawatan Timbalan Perdana Menteri (TPM), kata Dr Muhammad Faiz Na’aman.

Ahli Majlis Pimpinan Tertinggi (MPT) Bersatu itu berkata isu yang dibangkitkan ketika ini bukan berkenaan tuntutan jawatan tersebut, ia sebaliknya menyentuh kejujuran Ismail Sabri kerana sokongan yang diberikan kepadanya sebagai PM sebelum ini bersyarat.

“Memorandum Perjanjian (MoA) itu adalah persetujuan. Jika sudah bersetuju, maka wajar direalisasikan. Itu lazimnya.

“Tiada siapa daripada kami (Perikatan Nasional) yang ugut, paksa atau mahu ajar Perdana Menteri dalam perihal Kabinetnya. Jangan jadi batu api, sedangkan kalianlah yang tekan beliau guna MT (Majlis Tertinggi) dan Perhimpunan Agung UMNO (PAU),” katanya dalam kenyataan menerusi akaun Facebooknya hari ini.

Terdahulu, tular dalam media sosial ketika ini dokumen berhubung perjanjian yang dimerterai antara Ismail Sabri dengan Bersatu dan PAS.

Dokumen yang tular dalam platform media sosial Facebook mengesahkan terdapat terma berhubung jawatan TPM, disamping perlu mengadakan pilihan raya umum ke-15 (PRU-15) selewat-lewatnya pada Julai tahun ini.

“Pihak-pihak bersetuju jawatan Timbalan Perdana Menteri diserahkan kepada Ahli Parlimen yang ditetapkan oleh Parti Pribumi Bersatu Malaysia (Bersatu), manakala jumlah anggota Jemaah Menteri dan Timbalan Menteri yang diperuntukkan kepada parti-parti dikekalkan.

“Hanya perubahan portfolio akan ditentukan melalui perbincangan bersama,” menurut dokumen yang tular tersebut.

Ia sekaligus membuktikan kenyataan mantan PM Tan Sri Muhyiddin Yassin yang juga Presiden Bersatu sebelum ini berhubung kewujudan perjanjian tersebut adalah sahih, ia walaupun terdapat pihak-pihak yang cuba mempertikaikannya.

Perjanjian tersebut juga ditandatangani dua saksi iaitu Setiausaha Agung Bersatu Datuk Seri Hamzah Zainudin dan Ahli Parlimen Ketereh Tan Sri Annuar Musa.

Selain perjanjian untuk melantik TPM, turut dipersetujui adalah berhubung isu pembubaran Parlimen.

“Perdana Menteri yang baharu dilantik juga hendaklah memberikan akujanji akan mengadakan rundingan dan mencapai suatu persefahaman dengan pihak-pihak sebelum menentukan tarikh pembubaran Parlimen ke-14 yang akan diadakan selewat-lewatnya pada bulan Julai 2022 atau mana-mana tarikh yang dipersetujui bersama,” menurut dokumen itu lagi.

Bagaimanapun, Naib Presiden UMNO Datuk Seri Mohamed Khaled Nordin, dan Setiausaha Agungnya, Datuk Seri Ahmad Maslan pula dilapor mengesahkan perjanjian berkenaan tidak dibincangkan oleh Majlis Kerja Tertinggi (MKT) UMNO.

Ia juga tidak dibincangkan oleh Biro Politik parti itu mahupun dalam kalangan pemimpin lima jawatan tertinggi atau ‘Top Five’ UMNO.


1,500 ekor babi dihapuskan bagi bendung penularan ASF di Pulau Pinang

Lebih 1,500 ekor babi dihapuskan di sebuah ladang ternak di Perkampungan Valdor, di Seberang Perai Selatan (SPS) dalam usaha membendung penularan penyakit demam babi Afrika (ASF).

Setiausaha Kerajaan Negeri Datuk Mohd Sayuthi Bakar berkata semua babi yang dihapuskan itu membabitkan ladang pertama yang dikesan terdapat kes jangkitan ASF, menurut laporan Bernama.

“Setakat semalam tiada kes ASF yang baharu di ladang-ladang ternak babi dan buat masa sekarang kes (ASF) masih dalam kawalan yang kita masih kendalikan di peringkat daerah sahaja kerana setakat ini ia libatkan daerah SPS sahaja,” katanya kepada pemberita di sini hari ini.

Beliau berkata demikian pada Majlis Pelancaran Kempen Hari Tanpa Tunai Bagi Jabatan dan Agensi Kerajaan Negeri Pulau Pinang yang dirasmikan oleh Ketua Menteri Chow Kon Yeow.

Mohd Sayuthi berkata Jabatan Perkhidmatan Veterinar (JPV) negeri sedang memantau perkembangan kes ASF dan akan mengambil tindakan segera bagi memastikan penularan tidak merebak ke kandang-kandang lain di negeri ini.

Beliau berkata ladang ternak babi kedua masih di peringkat pemantauan dan pihaknya masih menunggu keputusan JPV.

Katanya ladang itu juga tidak mempunyai ruang untuk penanaman bangkai babi yang dijangkiti ASF.

“Ladang itu ada lebih 2,500 ekor babi iaitu bilangan lebih besar namun saiz ladang sedikit kecil,” katanya.

Sehingga Jumaat lepas, dua ladang ternak babi di Perkampungan Valdor ditutup ekoran penularan kes ASF.


Selepas PRN pun, harga petrol semasa masih kekal tak berubah

Harga runcit bagi petrol RON97 dan RON 95 serta diesel kekal bagi tempoh 24 hingga 30 Ogos ini.

Sebelum ini semasa kempen pilihan raya, janji menurunkan harga minyak petrol kenderaan yang sering menjadi modal gabungan Pakatan Harapan (PH) tetapi ia masih gagal ditunaikan sehingga kini.

Kementerian Kewangan (MOF) dalam kenyataan hari ini memaklumkan berdasarkan harga runcit mingguan produk petroleum menggunakan formula Mekanisme Harga Automatik (APM), RON97 akan kekal RM3.37 seliter, RON95 (RM2.05 seliter) dan diesel (RM2.15 seliter), menurut laporan Bernama.

“Untuk melindungi pengguna daripada kenaikan harga minyak di pasaran global, kerajaan akan mengekalkan harga runcit petrol RON95 pada paras harga siling RM2.05 dan diesel RM2.15, walaupun harga pasaran kedua-dua produk itu meningkat melebihi harga siling ditetapkan,” menurut kenyataan itu.

Menurut MOF kerajaan akan terus memantau trend harga minyak mentah dunia dan mengambil langkah sewajarnya bagi memastikan kebajikan serta kesejahteraan rakyat terpelihara


Covid-19: 48 kematian semalam, Kelantan, Terengganu tertinggi

Seramai 48 pesakit Covid-19, termasuk 10 yang belum sempat diberi rawatan perubatan di hospital (BID), meninggal dunia dalam tempoh 24 jam semalam, naik sedikit berbanding 37 kes yang dicatat pada Rabu.

Jumlah itu menjadikan keseluruhan kumulatif kematian meningkat kepada 30,195 kes, termasuk 6,106 kes BID, lapor Kementerian Kesihatan (KKM) menerusi laman sesawang Covidnow, hari ini.

Kelantan dan Terengganu merekodkan jumlah kes tertinggi apabila masing-masing mencatatkan lapan pesakit Covid-19 meninggal dunia semalam. Kematian di Kelantan kini sebanyak 1,143 kes, termasuk 252 kes BID.

Negeri itu kini merekodkan 6,183 kes aktif, termasuk 4,838 pesakit menjalani kuarantin di rumah; 845 ditempatkan di PKRC; 458 dimasukkan ke hospital; dan 42 dirawat di unit rawatan rapi (ICU), dengan 27 daripadanya memerlukan alat bantuan pernafasan.

Sehingga semalam, Kelantan merekodkan 154,131 kumulatif kes positif, berbanding 146,844 pesakit disahkan sembuh.

Sementara itu, Terengganu pula merekodkan 2,622 kes aktif dengan 1697 pesakit menjalani kuarantin di rumah; 555 ditempatkan di PKRC; 346 dimasukkan ke hospital; dan 24 dirawat di ICU, termasuk 18 yang memerlukan alat bantuan pernafasan.

Sehingga semalam, Terengganu mencatat 75,456 kumulatif kes positif dengan 72,321 pesakit sembuh, manakala jumlah kematian mencecah 572 kes, termasuk 60 kes BID.

KKM juga memaklumkan Perak dan Sarawak masing-masing merekodkan enam kematian; diikuti Selangor (lima); Sabah (empat); Pahang (tiga); dan masing-masing dua di Kedah, dan Pulau Pinang.

Johor, Melaka, Negeri Sembilan, dan Kuala Lumpur pula masing-masing mencatat satu kes kematian, sementara tiada kes dilaporkan di Perlis, Labuan dan Putrajaya.

Sementara itu, jumlah kes aktif di Lembah Klang meningkat kepada 24,306 semalam, berbanding 24,106 pada Rabu.

Daripada jumlah itu, 21,506 pesakit menjalani kuarantin di rumah; 1,247 ditempatkan di PKRC; 1,430 dimasukkan ke hospital; dan 123 pesakit dirawat di ICU, dengan 68 daripadanya memerlukan alat bantuan pernafasan.

Sehingga semalam, Lembah Klang merekodkan 953,086 kumulatif kes positif, dengan 920,278 pesakit telah sembuh, manakala 12,371 pesakit meninggal dunia, termasuk 2,750 kes BID.

Pada masa sama, KKM memaklumkan kes aktif di seluruh negara turun 506 kes daripada 69,261 pada Rabu, kepada 68,755 semalam.

Daripada jumlah itu, 55,278 pesakit dikuarantin di rumah; 7,422 ditempatkan di PKRC; 5,539 dimasukkan ke hospital; dan 516 lagi dirawat di ICU, dengan 272 pesakit memerlukan alat bantuan pernafasan.

Sehingga semalam, negara merekodkan 2,603,175 kumulatif kes positif, berbanding 2,510,029 pesakit sembuh.


Lepas rakyat kecam, Najib koyak, tarik balik permohonan hartanah

Jika tidak didedahkan, sudah tentu hartanah di Bukit Petaling bernilai RM100 juta sudah jatuh ke tangan Datuk Seri Najib Razak, walaupun beliau layak memperolehnya atas ketetapan akta yang diperuntukkan sebelum ini.

Selepas dikecam hebat rakyat Malaysia berhubung permohonannya mendapatkan sebidang tanah dianggap ‘hartanah emas’ di Kuala Lumpur, Najib hari ini, menarik balik permohonannya.

Memberi alasan untuk mengelak permohonan beliau kepada kerajaan Naib Presiden UMNO Datuk Seri Ismail Sabri Yaakob menjadi isu pada Pilihan Raya Negeri (PRN) Melaka, bekas Perdana Menteri (PM) itu juga mencadangkan kepada Kementerian Kewangan supaya menjualnya pula.

“Kini saya berputus untuk tarik balik permohonan saya untuk kediaman tersebut. Sebab saya tidak mahu isu ini digunakan sebagai modal PRN kempen Melaka.

“Jadi, apa lagi modal propaganda kempen Melaka korang selepas ini? Apakah tawaran korang kepada orang Melaka selain “Najib, Najib dan Najib”?,” katanya dalam kenyataan di Facebooknya hari ini.

Najib yang ketika menjadi PM sebelum ini didakwa menjual beberapa aset kerajaan, juga mencadangkan supaya hartanah yang dimohonnya itu dijual sekiranya benar-benar bernilai RM100 juta.

“Dan sekiranya tanah dan kediaman tersebut benar-benar bernilai RM100 juta, saya saran Menteri Kewangan untuk jual,” katanya sambil menyindir Tengku Datuk Seri Zafrul Tengku Abdul Aziz berkaitan pengeluaran one-off Kumpulan Wang Simpanan Pekerja (KWSP).

Dilihat menggalakkan orang ramai terus berhutang, Najib berkata, dana RM100 juta hasil jualan hartanah itu boleh dimasukkan ke dalam tabung khas untuk diberi sebagai pinjaman tanpa faedah atau kos perkhidmatan kepada pemohon yang meminta i-Citra dinaikkan daripada RM5,000 kepada RM10,000.

Terdahulu, rakyat Malaysia mengecam dan mengutuk tindakan bekas PM ke-enam itu yang memohon sebidang tanah di Bukit Petaling pada 2018 lalu, tetapi mula terdedah kelmarin, sehingga turut mendapat ulasan bekas PM, Tun Dr Mahathir Mohamad, yang menggelar Najib sebagai banduan.

“Bajet ini berkenaan dengan hadiah kepada Najib iaitu rumah bernilai RM100 juta kerana kononnya jasanya kepada negara. Ini tidak disebut kerana setakat yang kita tahu, dia adalah seorang pesalah yang dihukum 12 tahun penjara dan denda lebih RM200 juta.

“Inikah jasa yang kerajaan yang ada ini nak balas budi. Akan datang nanti, Perdana Menteri akan curi duit kerana dapat tambah duit lagi. Duit yang dicuri juga diberi balik,” kata Dr Mahathir.

Tahun lalu, Mahkamah Tinggi menjatuhi hukuman penjara 12 tahun dan denda RM210 juta selepas mendapati Najib bersalah dalam kes melibatkan RM42 juta dana SRC International.

Najib kini berdepan kes mahkamah antaranya empat pertuduhan rasuah menggunakan kedudukannya untuk memperoleh suapan berjumlah RM2.3 bilion dalam dana 1Malaysia Development Berhad (1MDB) dan 21 pertuduhan pengubahan wang haram membabitkan jumlah wang yang sama.


Rayuan Azeez batalkan 13 pertuduhan diputuskan mahkamah pada 23 Jan

Keputusan permohonan rayuan untuk membatalkan 13 pertuduhan rasuah dan pengubahan wang haram yang dibuat Datuk Seri Abdul Azeez Abdul Rahim akan diketahui pada 23 Januari ini.

Bekas Pengerusi Tabung Haji itu membuat rayuan berhubung keputusan Mahkamah Tinggi sebelum ini yang sudah menolak permohonannya untuk batalkan pertuduhan tersebut, menurut laporan Utusan Malaysia.

Perkara tersebut dimaklumkan Timbalan Pendakwa Raya, Nik Haslinie Hashim sewaktu sebutan perbicaraan kes itu di hadapan Hakim Mahkamah Sesyen, Azura Alwi yang turut disahkan oleh peguam bela, Amer Hamzah Arshad mewakili Azeez.

Mahkamah kemudian menetapkan 18 Mac ini untuk sebutan semula kes itu bagi mengetahui status keputusan rayuan tersebut.

Pada 12 Mac 2021, Hakim Mahkamah Tinggi di sini, Datuk Muhammad Jamil Hussin menolak permohonan Azeez untuk membatalkan kesemua pertuduhan itu atas alasan permohonan tersebut tidak mempunyai sebarang merit yang membolehkan mahkamah menggunakan budi bicaranya untuk berbuat demikian.

Pada 12 Mac lalu, Mahkamah Tinggi berpuas hati ketiga-tiga alasan yang dikemukakan oleh Azeez untuk membatalkan semua pertuduhan terhadapnya, tidak mempunyai merit yang mewajarkan mahkamah menggunakan bidang kuasa sedia ada untuk membenarkan permohonannya.

Hakim Datuk Muhammad Jamil Hussin dalam penghakimannya menyatakan, semua pertuduhan telah dirangka dengan sempurna dan menjadikan satu tindakan pramatang pada peringkat ini jika mahkamah memutuskan semua pertuduhan yang dikemukakan adalah tidak berasas.

Pada 12 April 2021, Mahkamah Tinggi membenarkan permohonan Ahli Parlimen Baling itu untuk menangguhkan perbicaraan kes itu di Mahkamah Sesyen sehingga tamat rayuan bagi keputusan mahkamah terdahulu.

Seramai tujuh saksi pendakwaan telah dipanggil memberi keterangan dalam perbicaraan yang bermula 19 Ogos 2020.

Azeez dibicarakan selepas mengaku tidak bersalah atas 13 pertuduhan berkaitan projek pembinaan lebuh raya dan naik taraf jalan raya di Kedah dan Perak iaitu melibatkan tiga pertuduhan menerima rasuah berjumlah RM5.2 juta dan 10 pertuduhan penggubahan wang haram.

Projek tersebut melibatkan Lebuhraya Persisiran Pantai Baru, kerja-kerja menaik taraf Jalan Persekutuan FT005 (Teluk Intan ke Kampung Lekir, Perak).

Pertuduhan rasuah itu didakwa dilakukan di Bank CIMB cawangan Menara UAB, Jalan Tun Perak, di sini pada 8 Disember 2010, dan di Affin Bank Berhad, Setiawalk, Persiaran Wawasan, Pusat Bandar Puchong, Selangor pada 13 Jun 2017 dan 10 April 2018.

Bagi pertuduhan pengubahan wang haram, Azeez didakwa melakukan kesalahan itu di Lembah Klang antara 8 Mac 2010 dan 30 Ogos 2018.


Nazri kata status calon berdasarkan lambang parti? Benarkah begitu?

Bekas ahli Parlimen (MP) Padang Rengas Datuk Seri Nazri Aziz ketika mengulas isu empat MP yang bertanding atas tiket Gabungan Rakyat Sabah (GRS) tetapi kemudian keluar daripada Bersatu selepas menang, berkata mereka tidak perlu mengosongkan kerusi masing-masing.

Kata Nazri yang juga veteran UMNO, ini kerana Jawatankuasa Pilihan Khas Menimbang Rang Undang-Undang Perlembagaan (Pindaan) 2022 Mengenai Peruntukan Larangan Ahli Dewan Rakyat Bertukar Parti untuk menggubal undang-undang larangan bertukar parti memutuskan bahawa status setiap calon adalah berdasarkan lambang parti yang beliau bertanding.

Ketika memberitahu Awani, Nazri berkata beliau berada dalam jawatankuasa tersebut yang telah membincangkan bagaimana untuk mengiktiraf mandat rakyat dengan menggunakan lambang yang digunakan setiap calon.

“Saya berada dalam jawatankuasa pilihan untuk menggubal undang-undang larangan bertukar parti dan diputuskan bahawa status setiap calon adalah berdasarkan lambang parti yang beliau bertanding.

“(Datuk Seri) Ronald Kiandee tidak ada dalam jawatankuasa pilihan ketika penggubalan undang-undang larangan bertukar parti dibincangkan, jadi beliau mungkin tidak faham tentang perkara ini.

“Pada saya tidak ada keperluan untuk Yang Dipertua Dewan Rakyat mengisytiharkan empat kerusi tersebut kosong kerana mereka bertanding atas lambang GRS bukan Bersatu,” katanya yang juga bekas Menteri di Jabatan Perdana Menteri (Parlimen dan Undang-undang).

Namun, benarkah apa yang beliau katakan itu.

Penganalisis politik, Datuk Dr Marzuki Mohamad ketika mengulas kenyataan Nazri, telah melakukan semakan terhadap laporan jawatankuasa pilihan khas itu.

Beliau mengakui dalam laporan jawatankuasa berkenaan ada dibangkitkan mengenai status setiap calon adalah berdasarkan lambang parti yang mereka bertanding.

“Saya semak laporan jawatankusa tersebut. Ya betul perkara itu ada dibangkitkan di peringkat jawatankuasa pilihan khas. Tetapi keputusan jawatankuasa ialah untuk TIDAK mengambil kira lambang parti.

“Kerana itu dalam RUU yang dibentangkan di Parlimen, Perkara 49A Perlembagaan Persekutuan menyatakan keanggotaan parti, bukan lambang parti.

“Jadi, apa yang perlu ditentukan oleh Yang Di-Pertua Dewan Rakyat apabila menimbang notis yang dihantar oleh Bersatu ialah keanggotaan parti empat bekas Ahli Dewan Rakyat Bersatu tersebut ketika mereka bertanding dalam PRU 15, bukan lambang parti mana yang mereka gunakan,” katanya dalam kenyataan di Facebook beliau malam tadi.

Dr Marzuki turun memuat naik tangkap layar laporan jawatankuasa pilihan khas itu dan bahagian yang berkaitan dalam RUU berkenaan untuk rujukan.


Stop the lies and hypocrisy, please

Just before the last general election in 2022, my colleagues and I went to a ceramah in Petaling Jaya organised by the DAP.

During the ceramah, several DAP leaders spoke on stage, and their message was all too resoundingly clear.

I fall under the new voters group, and the 2022 general election was the first for me and my colleagues.

We were all excited about the ceramah, fired up, and eager to cast our votes and make a change for a so-called better Malaysia.

The message was clear from the DAP leaders – reject corruption, reject abuses of power, reject cronyism and of course, reject UMNO at all cost.

Yes, we heard and digested this message and this is exactly what we did on polling day.

We were confident our votes would make a difference and that UMNO, especially its allegedly corrupt leaders would be voted out.

When the results were announced, we were all gathered at a friend’s house and were overjoyed that UMNO was trailing behind in the vote count.

However, a few days later all our joy turned to utter disgust and sadly, we the younger generation were left disillusioned.

DAP and PKR, which just a few days before the election, were all gung-ho and drumming in the message that we should reject UMNO no matter what were now singing a different tune.

How could they suddenly in the blink of an eye switch sides and join hands with their once upon a time, sworn enemy?

In short, the DAP and PKR cheated us. They literally lied to us and now they (DAP leaders) – just six months after the general election – are trying to brainwash us to love UMNO instead.

To us, the younger generation, this is absolute nonsense and has left us in total distrust. DAP and PKR are just liars who will do anything to get into power.

They were so desperate for power that they were willing to sell out all their principles and morals, and to us, this is absolutely disgusting.

I and my friends will never ever vote for the DAP or PKR ever again. After 2018, we thought they would learn a lesson, but it sure does not seem like it.

What is wrong with these DAP and PKR leaders? You got someone from UMNO to be the prime minister in 2018 and look how that ended.

And now, deja vu, you are doing it again. Enough is enough. We would rather not come out and vote at all than vote for a bunch of hypocrites.

Zainuddin Idris
Ehsan Ria Residence, Petaling Jaya

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


MCA minta DAP bertaubat secara ikhlas, gesa tarik balik semua tuntutan

Ekoran penerimaan langkah kerajaan campuran mengekalkan sistem kuota yang diumumkan Datuk Seri Anwar Ibrahim baru-baru ini, MCA mengucapkan tahniah kepada DAP tetapi perlu menarik semua tuntutan mereka selama ini.

Naib Presiden MCA, Senator Datuk Seri Ti Lian Ker menyifatkan langkah DAP untuk menerima sistem kuota Bumiputera walaupun sebelum ini paling lantang menentangnya adalah satu sesuatu perubahan sikap yang harus dipuji kerana mereka sudah bertaubat.

“Saya ingin mengucapkan Tahniah dan Syabas kepada DAP yang di pengerusikan oleh Lim Guan Eng kerana sudah boleh menerima kuota Bumiputra.

“Ini adalah jauh berbeza dengan DAP semasa ayahnya Lim Kit Siang,” katanya dalam satu kenyataan di akaun Facebook.

Lian Ker bagaimanapun berkata pendirian DAP untuk menerima sistem kuota Bumiputera adalah tidak selari dengan ketetapan yang dibuat mereka dalam Deklarasi Setapak sebelum ini.

“DAP telah dalam Deklarasi Setapak dan Dasar Budaya Demokrasi mereka menyatakan secara nyata dan tersirat untuk menghapuskan amalan budaya kuota (that DAP firmly opposes the division of citizens into “bumiputera” and “non-bumiputera” in terms of cultural and educational policies) apabila mereka berkuasa nanti.

“Malahan dalam ‘Dasar Budaya Demokratik’ mereka, DAP telah secara specifik meminta bahasa English dikembalikan sebagai bahasa rasmi dan bahasa Cina dan Tamil diberi kedudukan rasmi dan dibenarkan untuk digunakan dipersidangan Dewan Undangan Negeri dan Parliamen.

“Dalam kandungan yang sama DAP menekankan agar kemasukan universiti harus berdasarkan meritokrasi dan bukannya ethnicity,” ujarnya lagi.

Malah, Lian Ker mengungkit kecaman DAP terhadap kerajaan Barisan Nasional (BN) semasa dipimpin Datuk Seri Najib Razak memperkenalkan kemasukan universiti tempatan berdasarkan sistem merit.

“Pada 23hb Julai 2013, apabila kerajaan di bawah Najib Razak memperkenalkan kemasukan universiti tempatan berdasarkan sistem merit, Lim Kit Siang terus mengecam dasar ini yang dikatakan telah menurunkan jumlah kemasukan pelajar Cina jatuh kepada 19% daripada 30% pada tahun sebelumnya,” katanya lagi.

Namun, Lian Ker menggesa supaya DAP bertaubat secara ikhlas dan menarik balik semua tuntutan mereka selama ini bagi menunjukkan mereka sudah insaf.

“Saya ingin merakamkan syabas kepada DAP yang telah menerima sistem quota yang telah dibantah dan dimaktubkan dalam ‘organ serta instrument’ parti DAP selama-lama ini.

“Dalam pada itu , saya ingin menyarankan agar DAP atau Pengerusinya Lim Guan Eng menunjukkan keikhlasan bertaubat ini dengan menarik balik tuntutan mereka selama ini dan memadamkan tuntutan mereka sepenuhnya untuk menunjukkan mereka sudahpun sedar bahawa tindakan mereka selama ini adalah salah.

“Mesej yang jelas perlu disampaikan pada penyokong DAP bahawa setelah bersama Kerajaan Perpaduan , mereka sudah sedar dan bertaubat,” ujarnya lagi.

Untuk rekod, Anwar baru-baru ini mengumumkan pendirian untuk mengekalkan sistem kuota Bumiputera dalam kemasukan ke pusat pengajian tinggi dan DAP menerima keputusan tersebut.

“DAP kenalah dengan jelas dan ikhlas menyatakan mereka bersetuju dengan kuota bumiputera dan ‘Bumiputera Kekal’ sebagai mesej yang jelas kepada penyokong mereka supaya penentangan Dasar ini tidak berterusan dan mengancam ketenteram,” kata Lian Ker lagi.


Altimet ketua PKR cabang Ampang baharu kalahkan Hans Isaac

Penyanyi hip hop terkenal Altimet atau nama sebenarnya, Syed Ahmad Syed Abdul Rahman Alhadad menang jawatan Ketua PKR Cabang Ampang dengan memperoleh 743 undi menewaskan pelakon dan pengarah Datuk Hans Isaac.

Kemenangan Altimet yang mula menyertai parti itu pada April tahun lalu disahkan Pengerusi Jawatankuasa Pemilihan (JPP) PKR, Dr Zaliha Mustafa

“Ya, keputusan adalah muktamad. Ia dimuat naik dalam laman web pemilihan PKR 2022 malam tadi,” katanya menurut laporan NST.

Menurut keputusan yang disiarkan di laman web, Altimet, 43, menang dengan hanya sembilan undian terhadap Hans, yang mendapat 734 undi.

Keputusan itu menutup pelbagai kontroversi dalam pemilihan semula bahagian yang berlangsung pada 29 Jun lalu termasuk dakwaan politik wang.

Pada pemilihan pertama bahagian itu, JPP mendapati pemenangnya Daing Muhammad Reduan Bachok didapati terlibat dalam pembelian undi oleh JPP.

Susulan pendedahan itu, keputusan dibuat untuk membatalkan pilihan raya asal.

Pada pemilihan semula itu, tiga lagi calon yang bertanding untuk jawatan tertinggi ialah Abdullah Md Zain, Sam Hoo Wai dan Abdul Latif Shaari.

Seorang lagi calon, Abdul Halim Mohamed Yusof, menarik diri daripada bertanding.

[VIDEO] Altimet, penyanyi hip hop terkenal sah sertai PKR


Kes semalam naik lagi, 4 kematian

Jangkitan harian Covid-19 di seluruh negara dalam tempoh 24 jam semalam (Rabu, 18 Januari 2023) naik lagi bagi hari kedua berturut-turut setelah turun selama empat hari, menurut Kementerian Kesihatan (KKM).

Dalam tempoh semalam sebanyak 371 jangkitan baharu direkodkan, berbanding 350 pada Selasa. Pada Isnin sebanyak 227 jangkitan dilaporkan.

Satu daripada jangkitan baharu itu adalah kes import. Tetapi tiada maklumat kewarganegaraan individu yang dijangkiti virus SARS-CoV-2 itu.

Data laman sesawang KKM yang dikemas kini tengah malam tadi juga menunjukkan jangkitan semalam turut melibatkan 24 kanak-kanak, meningkat berbanding 21 yang dicatat pada Selasa.

Ia membabitkan sembilan kes kanak-kanak berusia 0 hingga empat tahun, dan 15 kes kanak-kanak berusia lima hingga 11 tahun, lapor KKM.

Daripada jumlah jangkitan baharu semalam, 265 kes melibatkan individu yang telah menerima suntikan vaksin dos penggalak, diikuti 68 (individu yang lengkap divaksinasi); dua kes melibatkan individu belum lengkap divaksinasi; dan 36 kes (individu tidak divaksinasi).

Jumlah terbaharu itu menjadikan kumulatif positif sejak 25 Januari 2020 sebanyak 5,033,625 dengan 4,986,312 pesakit telah sembuh, termasuk 304 yang pulih semalam.

KKM juga memaklumkan sehingga semalam 10,390 kes masih aktif, meningkat semula berbanding 10,327 yang dilaporkan pada Selasa, manakala 9,970 pesakit masih menjalani kuarantin di rumah, naik lagi berbanding 9,901 pada Selasa. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital bagaimanapun, turun semula kepada 404 kes berbanding 410 pada Selasa.

Seramai 16 pesakit dimasukkan ke unit rawatan rapi, sama seperti Selasa, dengan 14 daripadanya memerlukan alat bantuan pernafasan (lapan pada Selasa).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu empat pesakit meninggal dunia akibat komplikasi Covid-19 dalam tempoh 24 jam semalam, termasuk satu kematian di luar fasiliti kesihatan atau ‘brought in death’ (BID)

Semua kes kematian itu dicatat di Johor (BID), Selangor, Terengganu, dan Kuala Lumpur.

Jumlah itu menjadikan kumulatif kematian sejak 17 Mac 2020 di seluruh negara bertambah kepada 36,923 mangsa, termasuk 7,866 kes kematian di luar fasiliti kesihatan atau ‘brought in death’ (BID).


Kerajaan baharu cacatkan demokrasi, ramai calon kalah dilantik dalam Kabinet: Saifuddin

Pentadbiran kerajaan campuran Pakatan Harapan (PH) dan Barisan Nasional (BN) mencacatkan amalan demokrasi dengan ramai calon yang kalah dilantik ke dalam Kabinetnya, kata Datuk Seri Saifuddin Abdullah.

Ahli Majlis Pimpinan Tertinggi Bersatu itu berkata tidak sepatutnya Perdana Menteri kerajaan baharu melantik terlalu ramai calon mereka yang kalah dalam Pilihan Raya Umum Ke-15 (PRU-15) menjadi Menteri dan Timbalan Menteri walaupun mempunyai hak untuk melantik sesiapa pun dalam kerajaan.

“Melantik senator adalah perkara lazim bagi membolehkan Perdana Menteri memilih golongan profesional dan penjawat awam iaitu mereka yang pakar dan bukan dalam kalangan ahli politik.

“Tetapi jumlah ahli politik yang kalah dilantik Datuk Seri Anwar (Ibrahim) agak luar biasa dan jika begitu mungkin tak perlu buat PRU (pilihan raya umum) selepas ini.

“Saya tak kata orang kalah tak boleh dilantik (senator) tapi lazimnya jawatan senator untuk golongan profesional dan pakar. Kalau ada yang kalah itu seorang dua sahaja. Kali ini ramai,” katanya dipetik laporan Utusan Malaysia hari ini.

Seramai empat menteri dan dua timbalan menteri dilantik Senator Dewan Negara bagi pembentukan kerajaan campuran selepas PRU-15.

Sebelum ini hanya dua Senator Dewan Rakyat yang lazimnya dilantik dalam kalangan golongan profesional dan pakar bidang tertentu bagi jawatan menteri dan timbalan.

Dalam pada itu, Saifuddin berkata, Perikatan Nasional (PN) akan mengotakan janji untuk menjadi pembangkang yang konstruktif, profesional dan produktif.

Jelasnya, ia bukan sahaja di peringkat Pusat malah di peringkat negeri ini.

“PN Pahang melantik Ahli Dewan Undangan Negeri (ADUN) Cheka, Datuk Seri Tuan Ibrahim Tuan Man sebagai ketua pembangkang sekali gus menubuhkan exco bayangan buat pertama kalinya di negeri ini.

“Kita tunggu Menteri Besar umum portfolio, kemudian kita akan umum barisan exco bayangan kita bagi mengukuhkan proses semak dan imbang.

“Begitu juga di Dewan Rakyat, akan wujud Kabinet bayangan bagi sebuah negara demokrasi supaya proses semak dan imbang berjalan teratur dan sistematik serta ada persaingan yang sihat di antara pihak kerajaan dan pembangkang,” katanya.


Biden sahkan akan pertahan jawatan Presiden Amerika

Presiden Amerika Syarikat (AS) Joe Biden pada Selasa melancarkan kempen untuk mempertahankan jawatannya selepas secara rasmi mengumumkan akan berusaha untuk dipilih memegang jawatan itu bagi penggal kedua pada pilihan raya 2024, lapor Anadolu.

“Setiap generasi mempunyai satu detik untuk mereka mempertahankan demokrasi. Untuk mempertahankan kebebasan asasi mereka.

“Saya percaya ini detik kita. Itu sebab mengapa saya akan bersaing untuk dipilih semula sebagai Presiden Amerika Syarikat. Sertai kami.
Kita bereskan tugas itu,” kata Biden menerusi Twitter.

Tarikh pilihan raya presiden dan bagi kebanyakan ahli Kongres AS adalah pada 5 Nov 2024.

Sebagai anggota Parti Demokrat, Biden berkhidmat selama 36 tahun sebagai Ahli Senat dan lapan tahun selaku naib presiden sewaktu Barack Obama menjadi presiden.

Beliau ketika ini adalah presiden paling tua dalam sejarah dan Biden akan berusia 86 tahun apabila penggal keduanya tamat.

Pada 2020, Biden menewaskan calon Republikan Donald Trump yang ketika ini sudah pun mengumumkan hasratnya untuk kembali mengisi Rumah Putih.

Pada hari pemilihan 2024, Trump akan menginjak usia 78 tahun – sama denga usia Biden ketika beliau dilantik menjadi presiden.


Mengapa PAS menolak Pakatan Harapan?

Sejak awal lagi, PAS menolak untuk bersama Pakatan Harapan (PH) apabila dijemput menyertainya sebelum Pilihan Raya Umum ke-14 (PRU-14), kerana PAS mempunyai pengalaman yang paling lama dalam bertahaluf dengan beberapa parti yang ada bersamanya.

Secara tegasnya, PAS menolak mudarat politik yang lebih besar dalam PH dan lebih parah akibatnya kepada negara yang boleh merobohkan asasnya, sehinggakan ia boleh mematahkan cabang-cabangnya yang penting. Khususnya, hubungan masyarakat majmuk menjadi rapuh, dan menyentuh perkara negatif berkenaan dasar dan konsep negara yang lebih banyak dibandingkan dengan Barisan Nasional (BN).

Keadaan sedemikian dapat dirasakan dalam tempoh PH memegang Kerajaan Pusat, walaupun terlalu singkat masanya jika dibandingkan dengan BN yang paling lama dan panjang masanya memegang Kerajaan Pusat sejak merdeka sehingga ditolak oleh rakyat dalam PRU-14 kerana salah laku dan rasuah.

Ramai dalam kalangan PH yang tidak beriman (beraqidah) dan bermoral (berakhlak) secara terbuka, mengumpulkan kumpulan pemberi rasuah dan penerima rasuah.

Paling ramai pihak yang melompat parti bukan alasan yang berprinsip, tetapi mengejar janji-janji manis dan janji bohong (seperti rasuah juga). Mereka mengamalkan politik dendam melalui kenyataan terbuka yang mengganggu-gugat urusan pentadbiran negara dan menyusahkan badan kehakiman.

Malah, dalam PH terkumpul kalangan mereka yang nyata bersikap anti-Islam, mengancam institusi raja-raja, rukun negara, dan asas-asas Perlembagaan Persekutuan khususnya kemuliaan Islam sebagai agama bagi persekutuan. Bahkan, terdapat juga kalangan yang fanatik bencikan Melayu dan bumiputera, tanpa peduli adanya hak terhadap agama lain dan berbagai-bagai kaum yang sudah mencukupi.

Islam yang menjadi aqidah perjuangan PAS menetapkan bahawa politik tidak berpisah daripada agama yang ada perhitungan dosa dan pahala serta dibawa ke alam akhirat. Maka, wawasan PAS tidak tamat sekadar melepaskan harapan di alam dunia.

PAS tetap mempertahankan hak Melayu, bumiputera dan Islam, termasuklah bahasanya menjadi teras kepimpinan negara ini tanpa menghapuskan bangsa dan bahasa lain. Perkara ini adalah mengikut ketetapan Allah SWT sebagaimana firman-Nya:

﴿وَمِنۡ ءَايَٰتِهِۦ خَلۡقُ ٱلسَّمَٰوَٰتِ وَٱلۡأَرۡضِ وَٱخۡتِلَٰفُ أَلۡسِنَتِكُمۡ وَأَلۡوَٰنِكُمۡۚ إِنَّ فِي ذَٰلِكَ لَأٓيَٰتٖ لِّلۡعَٰلِمِينَ٢٢﴾

“Dan antara tanda-tanda kekuasaan-Nya ialah menciptakan langit dan bumi serta berlainan bahasa dan warna kulit kalian. Sesungguhnya, pada hal yang demikian itu benar-benar terdapat tanda-tanda bagi orang-orang yang mengetahui.” (Surah al-Rum: 22)

Walaupun begitu, Islam mengajar bangsa Melayu ini agar tidak bersikap fanatik perkauman yang dapat disaksikan dalam masyarakat Malaysia.

PAS menentang teori ‘Malaysian Malaysia’ dan menentang sikap fanatik perkauman kerana kedua-duanya bercanggah dengan Islam dan fitrah manusia. PAS menegaskan kalau ada sesiapa yang membuat kenyataan orang Melayu ini bersifat perkauman, halaukan dia kerana tidak mengenang budi.

Bersama dalam PH, parti-parti politik dan badan bukan kerajaan (NGO) yang menegaskan ideologi sekularnya secara terbuka, sehinggakan mereka menolak prinsip agama dalam politik. Selain itu, ada dalam kalangan mereka yang bersikap pragmatik mahu berkuasa semata-mata tanpa ideologi yang ingin diperjuangkan, menyebabkan mereka menjadi hanyut dan mudah melompat.

PAS mengikat pemimpin dan mentarbiah ahli dengan baiah yang lebih kukuh daripada undang-undang lompat parti. Baiah tidak boleh dirungkai dengan mudah disebabkan perkara cabang dan pendekatan yang berbeza, selagi tidak melanggar perkara dasar yang menjadi aqidah perjuangan.

Hanya yang gagal ujian selepas baiah terlompat atau melompat dan masuk dalam bakul PH. Amaran Allah SWT yang menjadi ingatan yang sangat mengikat ialah sebagaimana firman-Nya:

﴿إِنَّ ٱلَّذِينَ يُبَايِعُونَكَ إِنَّمَا يُبَايِعُونَ ٱللَّهَ يَدُ ٱللَّهِ فَوۡقَ أَيۡدِيهِمۡۚ فَمَن نَّكَثَ فَإِنَّمَا يَنكُثُ عَلَىٰ نَفۡسِهِۦۖ وَمَنۡ أَوۡفَىٰ بِمَا عَٰهَدَ عَلَيۡهُ ٱللَّهَ فَسَيُؤۡتِيهِ أَجۡرًا عَظِيمٗا١٠﴾

“Bahawasanya orang-orang yang berjanji setia kepadamu (wahai Muhammad), sesungguhnya mereka itu berjanji setia kepada Allah. Tangan Allah di atas tangan-tangan mereka; maka sesiapa yang melanggar janjinya, nescaya akibat daripada melanggar janji itu akan menimpa ke atas dirinya sendiri. Dan sesiapa yang menepati janjinya kepada Allah, maka Allah akan memberikan kepadanya suatu pahala yang besar.” (Surah al-Fath: 10)

Ada juga yang lantang menentang usaha PAS dalam melaksanakan Islam secara demokrasi, sehingga mereka terus mempertahankan undang-undang warisan penjajah dan sistem kehakimannya yang rapuh. Maka, perlu dibatalkan perkara tersebut kerana menjadi penghalang kepada pelaksanaan hukum Islam yang adil kepada semua dan wajib ke atas umat Islam untuk menegakkannya.

Kemenangan PH melalui manifesto yang ditawarkan pelbagai janji yang tidak ditunaikan seperti janji menghapuskan tol, menangguh bayaran balik PTPTN dan lain-lain, adalah suatu penipuan dan pembohongan yang menghilangkan sifat ‘adalah (adil) yang menjadi syarat penting dalam ajaran Islam, sekali gus menghilangkan kelayakan berpolitik dan berdosa sebagaimana perbuatan rasuah juga.

Pengalaman PAS bertahaluf siyasi dengan beberapa parti komponen dalam PH, memberikan suatu pengalaman yang cukup matang kepada PAS untuk mengenalinya secara lebih dekat dan terang lagi bersuluh. Betapa mereka cuba menghalang perjuangan Islam yang menjadi pegangan PAS yang wajib beristiqamah.

PAS juga pernah bertahaluf dengan pihak lain sama ada berhaluan kanan mahupun kiri, sejak sebelum merdeka sehingga selepasnya. PAS tidak pernah sekali-kali melanggar perjanjian yang dimeteraikan dan tidak boleh diheret keluar daripada landasannya.

Namun, PAS tetap utuh melangsungkan bahtera perjuangannya, dan beberapa parti yang menjadi parti serpihannya hilang dalam lipatan sejarah. PAS tidak pernah rugi dari sudut ahli, pengikut dan pemimpinnya, walaupun beberapa kali kehilangan kerusi dan negeri yang pernah dimenangi. Firman Allah SWT:

﴿أَلَمۡ تَرَ كَيۡفَ ضَرَبَ ٱللَّهُ مَثَلٗا كَلِمَةٗ طَيِّبَةٗ كَشَجَرَةٖ طَيِّبَةٍ أَصۡلُهَا ثَابِتٞ وَفَرۡعُهَا فِي ٱلسَّمَآءِ٢٤ تُؤۡتِيٓ أُكُلَهَا كُلَّ حِينِۢ بِإِذۡنِ رَبِّهَاۗ وَيَضۡرِبُ ٱللَّهُ ٱلۡأَمۡثَالَ لِلنَّاسِ لَعَلَّهُمۡ يَتَذَكَّرُونَ٢٥﴾

“Tidakkah kamu memperhatikan bagaimana Allah telah memberi perumpamaan kalimah yang baik itu seperti pohon yang baik, akarnya teguh dan cabangnya (menjulang) ke langit. (24); Pohon itu menghasilkan buahnya pada setiap musim dengan izin Tuhannya. Allah memberi perumpamaan-perumpamaan itu untuk manusia supaya mereka selalu ingat. (25)” (Surah Ibrahim: 24-25)

PH yang berdegar-degar menentang rasuah dan salah laku, namun sewaktu mereka memerintah dan berkuasa terlalu lemah dalam menanganinya kerana sikap pragmatik dan sekularnya menjadikan mereka lebih berkocak sesama sendiri. Hal ini disebabkan mereka lebih sibuk berebut jawatan Perdana Menteri dan lain-lain.

Bahkan, mereka mengambil tindakan secara terpilih, sehingga ada dalam kalangan mereka yang ditamatkan proses mahkamah di pertengahan jalan. Malah, ada juga tidak meneruskan pendakwaan yang sangat meragukan, begitu juga ada yang dipilih untuk diteruskan sehingga memakan masa kerajaan Perikatan Nasional (PN) yang menerima bebanan selepasnya. Ada pula seolah-olah media juga menjadi hakim dan seterusnya.

Pengampunan terhadap pemimpin pilihan idaman kalbunya yang telah disabitkan di mahkamah, adakah mengikut proses yang telah ditetapkan oleh Lembaga Pengampunan dengan sempurna? Hal itu sangat meragukan, walaupun dari segi moralnya, bahawa berusaha mendapatkan pengampunan itu bermakna mengaku salah secara nyata.

Tommy Thomas yang merupakan Peguam Negara (AG) ketika itu perlu memberikan penjelasan tentang perkara tersebut (saya membaca tulisan Tun Abdul Hamid, mantan Ketua Hakim Negara yang banyak memberikan penjelasan).

Dalam konsep kehakiman, Islam menetapkan sifat dan keadaan yang benar-benar menyeluruh, agar proses keadilan terhadap semua pihak berlaku dalam keadaan tidak diganggu oleh perasaan yang negatif pada diri semua pihak yang terlibat dalam proses kehakiman, daripada hakim sehinggalah saksi yang tidak fasiq, termasuk yang fasiq itu penyumbang rasuah, sehingga Islam mengambil kira iman, akhlak, sehinggalah perasaan mereka yang terlibat dalam mengendalikan mahkamah itu, tidak dalam keadaan lapar, dahaga ketika marah, lebih-lebih lagi dendam dan sebagainya.

Allah yang membicarakan hamba-Nya di Padang Mahsyar tidak menjatuh hukuman dengan ilmu-Nya sahaja, sehingga dibawa suratan amal catatan para malaikat, segala saksi para malaikat yang mulia dan lain-lain, sehinggalah rakaman pada jasad manusia. Firman Allah:

﴿ٱلۡيَوۡمَ نَخۡتِمُ عَلَىٰٓ أَفۡوَٰهِهِمۡ وَتُكَلِّمُنَآ أَيۡدِيهِمۡ وَتَشۡهَدُ أَرۡجُلُهُم بِمَا كَانُواْ يَكۡسِبُونَ٦٥﴾

“Pada hari ini, Kami paterikan mulut mereka; dan berkatalah kepada Kami tangan-tangan mereka dan kaki mereka memberi kesaksian terhadap apa yang dahulu mereka usahakan.” (Surah Yasin: 65)

Namun begitu, keampunan dan rahmat Allah SWT kepada mereka yang beriman mengatasi kemurkaan-Nya, bukanlah menjadi dendam-Nya. Amal baik yang pernah dilakukan seseorang itu membatalkan dosanya, sekiranya dia beriman dan bertaubat.

PH tidak mampu menegakkan keadilan yang menyeluruh kepada rakyat, walaupun dalam gabungannya terdapat parti yang menjadikan keadilan dan amanah pada jenamanya. PAS sentiasa memerhatikan sejak awal segala pendekatan PH yang tidak beradab terhadap jentera kerajaan dan rakyat sangat tidak sopan, melebihi kelemahan yang berlaku kepada BN yang menjadi sebab kejatuhannya.

PAS tidak bersedia untuk memasuki khemah besar PH kerana tidak boleh memberikan kepercayaan kepadanya untuk mengubati penyakit salah laku dan rasuah yang membarah dalam BN sehingga menumbangkannya. Hal ini demikian kerana, tokoh-tokoh yang sama di dalamnya menjadi punca rasuah tersebut serta mencipta tokoh-tokoh muda yang diajar dengan amalan rasuah.

Bagaimana pengundi muda boleh mengangkat individu sepertinya menjadi penentang rasuah dan salah laku?

Penyelesaiannya laksana perhitungan dua campur dua dan dua kali dua, jawapannya sama iaitu empat (2 + 2 = 4 / 2 x 2=4).

Maka, PAS menolak PH kerana kerajaannya laksana pokok yang tidak berakar tunjang dengan teguh. Faktor itu menjadi sebab kuasanya boleh dicabut dengan mudah atau tumbang menghempap siapa sahaja. Firman Allah SWT:

﴿وَمَثَلُ كَلِمَةٍ خَبِيثَةٖ كَشَجَرَةٍ خَبِيثَةٍ ٱجۡتُثَّتۡ مِن فَوۡقِ ٱلۡأَرۡضِ مَا لَهَا مِن قَرَارٖ٢٦﴾

“Dan perumpamaan kalimah yang buruk seperti pohon yang buruk, yang telah dicabut dengan akar-akarnya dari permukaan bumi; tidak dapat tetap (tegak) sedikit pun.” (Surah Ibrahim: 26)

PAS beristiqamah menentang segala dosa besar dan dosa kecil, termasuklah rasuah dan segala jenis salah laku yang berlaku di semua peringkat. PAS menanganinya dengan pendekatan Islam yang sempurna dan holistik, daripada pendidikan yang sempurna dari sudut roh dan jasad, individu dan masyarakat.

Termasuklah melalui media yang berakhlak, bukan sahaja sistem kehakiman yang benar-benar sempurna dan hukuman yang adil, tegas dan mendidik berkonsepkan Hakimiyah Allah (tiada sesiapa boleh mengatasi undang-undang Allah). Rasulullah SAW sendiri mendedahkan dirinya agar dihukum sekiranya bersalah.

PAS dengan kemampuan mentadbir kerajaan negeri dan beberapa kementerian yang diamanahkan dengan bidang kuasa yang terhad tetap berusaha membuktikan Islam sahaja berjaya mencipta integriti yang sebenarnya, tidak palsu dan berpura-pura.

Budaya Politik Matang dan Sejahtera (BPMS) tanpa dendam menjadi pegangan PAS, walaupun PAS merupakan parti yang paling ramai pemimpin dan ahlinya menjadi mangsa Akta Keselamatan Dalam Negeri (ISA) sejak zaman penjajah sehinggalah merdeka. Bahkan, ada yang mati terkorban bukan sahaja ditahan dan dibuang daerah.

Malah, ada yang dibuang kerja, bukan sahaja diturunkan pangkat dan ditukar ke tempat yang jauh. Sehinggalah, dirompak hak royalti petroleum Terengganu yang bersejarah dan dinafikan hak royalti petroleum Kelantan, hak rakyat biasa serta pelajar yang menyokong PAS. Apa yang tidak dilakukan kepada Singapura ketika berada dalam Malaysia dan Sabah ketika Parti Bersatu Sabah (PBS) memerintah negeri itu.

Inilah petunjuk yang menjadi pegangan PAS daripada firman Allah SWT:

﴿وَمَنۡ أَحۡسَنُ قَوۡلٗا مِّمَّن دَعَآ إِلَى ٱللَّهِ وَعَمِلَ صَٰلِحٗا وَقَالَ إِنَّنِي مِنَ ٱلۡمُسۡلِمِينَ٣٣ وَلَا تَسۡتَوِي ٱلۡحَسَنَةُ وَلَا ٱلسَّيِّئَةُۚ ٱدۡفَعۡ بِٱلَّتِي هِيَ أَحۡسَنُ فَإِذَا ٱلَّذِي بَيۡنَكَ وَبَيۡنَهُۥ عَدَٰوَةٞ كَأَنَّهُۥ وَلِيٌّ حَمِيمٞ٣٤ وَمَا يُلَقَّىٰهَآ إِلَّا ٱلَّذِينَ صَبَرُواْ وَمَا يُلَقَّىٰهَآ إِلَّا ذُو حَظٍّ عَظِيمٖ٣٥ وَإِمَّا يَنزَغَنَّكَ مِنَ ٱلشَّيۡطَٰنِ نَزۡغٞ فَٱسۡتَعِذۡ بِٱللَّهِۖ إِنَّهُۥ هُوَ ٱلسَّمِيعُ ٱلۡعَلِيمُ٣٦﴾

“Dan siapakah yang lebih baik perkataannya daripada orang yang menyeru kepada Allah (Islam), mengerjakan amal yang soleh, dan berkata: ‘Sesungguhnya, aku termasuk dalam kalangan orang-orang yang menyerah diri (Islam)?’ (33); Dan tidaklah sama antara kebaikan dengan kejahatan. Tolaklah (kejahatan itu) dengan cara yang lebih baik, sehingga orang yang ada rasa permusuhan antaramu dan dengannya itu seolah-olah telah menjadi teman yang sangat setia. (34); Dan (sifat-sifat yang baik itu) tidak akan dianugerahkan melainkan kepada orang-orang yang sabar dan tidak dianugerahkan melainkan kepada orang-orang yang mempunyai keuntungan yang besar. (35); Dan jika syaitan mengganggumu dengan suatu gangguan, maka mohonlah perlindungan kepada Allah. Sesungguhnya, Dialah Tuhan yang Maha Mendengar, lagi Maha Mengetahui. (36)” (Surah Fussilat: 33-36)

Inilah politik BPMS yang adil tanpa menaruh dendam kesumat. Rasulullah SAW telah membuktikan pelaksanaan petunjuk Allah SWT ini ketika Baginda mengisytiharkan pengampunan beramai-ramai sewaktu berlakunya Fathu Makkah dalam keadaan dirinya berkuasa setelah mencapai kemenangan yang besar.

Apa yang ditunjukkan oleh Islam itu jauh bezanya dengan kemenangan Revolusi Perancis, Revolusi Komunis Soviet, China dan lain-lain. Termasuklah kemenangan dalam Perang Dunia yang menjadi kebanggaan dunia Barat.

Islam diterima kerana rahmat dan adilnya, bukan kerana takutkan kezalimannya. Fitnah yang mencipta Islamofobia akhirnya terdedah juga.
Firman Allah SWT:

﴿أَنزَلَ مِنَ ٱلسَّمَآءِ مَآءٗ فَسَالَتۡ أَوۡدِيَةُۢ بِقَدَرِهَا فَٱحۡتَمَلَ ٱلسَّيۡلُ زَبَدٗا رَّابِيٗاۖ وَمِمَّا يُوقِدُونَ عَلَيۡهِ فِي ٱلنَّارِ ٱبۡتِغَآءَ حِلۡيَةٍ أَوۡ مَتَٰعٖ زَبَدٞ مِّثۡلُهُۥۚ كَذَٰلِكَ يَضۡرِبُ ٱللَّهُ ٱلۡحَقَّ وَٱلۡبَٰطِلَۚ فَأَمَّا ٱلزَّبَدُ فَيَذۡهَبُ جُفَآءٗۖ وَأَمَّا مَا يَنفَعُ ٱلنَّاسَ فَيَمۡكُثُ فِي ٱلۡأَرۡضِۚ كَذَٰلِكَ يَضۡرِبُ ٱللَّهُ ٱلۡأَمۡثَالَ١٧﴾

“Allah telah menurunkan air (hujan) dari langit, maka mengalirlah air di lembah-lembah menurut ukurannya, maka arus itu membawa buih yang mengambang. Dan daripada apa (logam) yang mereka leburkan dalam api untuk membuat perhiasan atau alat-alat, ada (pula) buihnya seperti buih arus itu. Demikianlah, Allah memberi perumpamaan (tentang) yang benar dan yang batil. Adapun buih itu, akan hilang sebagai sesuatu yang tiada harganya; adapun yang memberikan manfaat kepada manusia, maka ia tetap ada di bumi. Demikianlah, Allah memberi pelbagai perumpamaan.” (Surah al-Ra‘d: 17)

Sabda Rasulullah SAW:

خِيَارُهُمْ فِي الجَاهِلِيَّةِ خِيَارُهُمْ فِي الإِسْلَامِ، إِذَا فَقُهُوا.

“Tokoh pilihan ketika jahiliah tetap dipilih bersama Islam, sekiranya mereka faham.” (Riwayat al-Bukhari 3353 dan Muslim 2378)

Abdul Hadi Awang
Presiden PAS


Mangsa banjir di Johor meningkat, Sabah menurun dan Pahang kekal

Jumlah mangsa banjir di Sabah menurun manakala Johor menunjukkan peningkatan dan Pahang kekal dengan 314 orang, setakat 8 pagi ini.

Beberapa negeri berdepan bencana banjir selepas hujan lebat melanda negara.

Di SABAH,  Jawatankuasa Pengurusan Bencana Negeri (JPBN) memaklumkan jumlah mangsa banjir di negeri itu terus menurun kepada 1,664 orang daripada 651 keluarga di sembilan pusat pemindahan sementara (PPS) pagi ini, berbanding 1,723 orang daripada 673 keluarga malam tadi.

Menurut kenyataan itu, mangsa di Pitas seramai 1,363 orang daripada 565 keluarga dipindahkan ke empat PPS, diikuti Paitan dengan 259 orang (76 keluarga) di empat PPS dan Lahad Datu 42 orang (10 keluarga) di satu PPS.

JPBN memaklumkan jumlah mangsa banjir di Pitas dan Lahad Datu dijangka kekal, manakala di Paitan mungkin menurun hari ini.

Dalam pada itu, satu PPS iaitu Masjid Binsulung di Paitan telah ditutup pada pagi ini.

Di JOHOR, JPBN melaporkan jumlah mangsa banjir yang ditempatkan di PPS meningkat sedikit kepada 2,511 orang setakat 8 pagi ini, berbanding 2,216 orang pada 8 malam tadi.

Terdapat pertambahan satu PPS di Mersing dan dua di Batu Pahat menjadikan 33 PPS beroperasi setakat ini di tujuh daerah masih terjejas iaitu Mersing, Kota Tinggi, Kluang, Batu Pahat, Segamat, Tangkak dan Muar.

Mersing masih mencatatkan jumlah mangsa paling ramai iaitu 836 orang, diikuti Batu Pahat (694), Kluang (422), Kota Tinggi (416), Segamat (123), Tangkak (15) dan Muar (5).

Di PAHANG, JPBN memaklumkan jumlah mangsa banjir di Rompin kekal 314 orang daripada 96 keluarga, yang kini ditempatkan di tiga PPS iaitu PPS Kampung Setajam seramai 165 mangsa, PPS Kampung Rekoh (122) dan PPS Kampung Denai (27).


Akta judi dalam talian perlu digubal untuk pengawasan: Zahidi

Undang-undang baharu berkaitan judi dalam talian perlu digubal bagi membolehkan aktiviti tersebut dapat dipantau dengan lebih berkesan, kata Timbalan Menteri Komunikasi dan Multimedia Datuk Zahidi Zainul Abidin.

Zahidi berkata buat masa ini, ketiadaan akta khusus berkenaan judi dalam talian menyukarkan pemantauan kerana domain dan protokol internet laman sesawang yang digunakan untuk kegiatan berkenaan boleh ditukar-tukar.

Beliau berkata akta berkaitan judi sedia ada ialah Akta Rumah Perjudian Terbuka 1953 yang hanya melibatkan kegiatan judi di premis.

“Ada premis baru boleh tangkap, kalau tak ada rumah judi tak boleh tangkap sebab tak ada akta. Kalau akta online (dalam talian) tak ada, maksudnya kita kena buat akta baharu,” katanya lapor Bernama di Dewan Rakyat hari ini.

Beliau menjawab soalan tambahan Datuk Mohd Aziz Jamman (Warisan-Sepanggar) yang mahu tahu koordinasi antara pihak kementerian dan Polis Diraja Malaysia (PDRM) dalam memantau aktiviti judi dalam talian.

Zahidi berkata di bawah undang-undang itu nanti, kegiatan tersebut boleh dilesenkan bagi mengutip cukai yang kemudiannya digunakan semula untuk membiayai kos pemantauan.

Berhubung usaha mengatasi isu mesej spam yang mempromosikan judi dalam talian, beliau berkata kementerian menerusi Suruhanjaya Komunikasi dan Multimedia Malaysia (SKMM) menjalankan audit pengesahan data pelanggan talian telefon prabayar bagi memastikan semua nombor aktif disahkan sewajarnya.

“Ini penting bagi mengelakkan nombor-nombor berkenaan disalah guna pihak tidak bertanggungjawab untuk tujuan jenayah termasuk penipuan dan mempromosi judi dalam talian.

“Dari 2018 sehingga 31 Okt lepas, sejumlah 20,025 talian telefon ditamatkan atas kesalahan spam SMS yang mempromosikan judi dalam talian, pinjaman tidak berlesen dan lain-lain,” katanya.

Bagi tempoh sama juga, 4,799 laman web judi dalam talian disekat berdasarkan permohonan rasmi pihak PDRM, atas kesalahan di bawah Akta Rumah Perjudian Terbuka 1953.


Covid-19: Lebih 2.4 juta penduduk Lembah Klang selesai divaksin

Seramai 245,047 individu lagi melengkapkan dos kedua vaksin Covid-19 semalam, menjadikan keseluruhannya kini lebih 7.2 juta penduduk negara ini sudah selesai divaksin.

Sehingga semalam 7,197,861 menerima dos kedua, manakala 14,471,138 dos suntikan pertama diberikan, sekali gus menjadikan keseluruhan suntikan vaksin Covid-19 sejak Program Imunisasi Covid-19 Kebangsaan (PICK) dilancarkan Februari lalu kepada 21,668,999 dos.

Semalam sahaja sebanyak 468,526 dos vaksin diberikan membabitkan 223,479 penerima suntikan pertama dan 245,047 dos kedua.

Secara keseluruhan, Lembah Klang yang merangkumi Selangor, Kuala Lumpur dan Putrajaya merekodkan jumlah pemberian vaksin tertinggi iaitu sebanyak 8,424,374 dos membabitkan 5,997,333 suntikan pertama dan 2,427,041 penerima melengkapkan dos kedua.

Lima negeri lain juga mencatatkan jumlah keseluruhan pemberian vaksin melebihi satu juta dos iaitu Sarawak, Johor, Sabah, Perak, dan Pulau Pinang.

Sarawak mencatatkan jumlah pemberian suntikan sebanyak 3,103,061 dos membabitkan 1,734,840 dos pertama dan 1,368,221 dos kedua, diikuti Johor dengan 1,654,965 doa (1,184,151 dos pertama dan 470,814 dos kedua).

Sabah mencatatkan 1,316,637 suntikan dengan 907,428 dos pertama dan 409,209 dos kedua; Perak sebanyak 1,273,566 suntikan (781,493 dos pertama dan 492,073 dos kedua); dan Pulau Pinang dengan 1,100,073 suntikan (786,878 dos pertama dan 313,195 dos kedua).

Sementara itu, pemberian vaksin di dua lagi negeri – Kedah dan Negeri Sembilan – bakal melepasi angka satu juta hari ini.

Sehingga semalam Kedah mencatatkan 930,694 suntikan membabitkan 611,667 dos pertama dan 319,027 penerima melengkapkan suntikan dos kedua, manakala Negeri Sembilan merekodkan 918,003 suntikan dengan 598,107 dos pertama dan 319,896 dos kedua.

Data 2 Ogos 2021